Sar 14 AKKDC08 - Masaba y'a fɔ Musa ye ko: «Sariya min - Bible Search\nSar 13 Sar 15\nMɔgɔ nɔgɔnin saniyako sariya\n1Masaba y'a fɔ Musa ye ko: 2- «Sariya min be farisogobanatigi koo la a saniyalon na, o filɛ nin ye. U bena na n'a ye sarakalasebaga fɛ loon min na, 3sarakalasebaga ka bɔ ka taga jama ka sigiyɔrɔ kɔfɛ, k'a filɛ. Ni banabagatɔ nin kɛnɛyara, 4sarakalasebaga k'a fɔ ko u ka na ni kɔnɔ saniyanin fila ye minw ɲanaman lo, banabagatɔ nin tɔgɔ la, ka na ni sɛdirilɔgɔ dɔ ye fana, ni gaari wuleman ani *izɔpiyiri furaburu. 5A k'a fɔ k'u k'o kɔnɔw kelen kaan tigɛ bɔgɔdaga sanfɛ, jii ɲanaman be min kɔnɔ. 6Kɔnɔ min kaan tun tigɛra jii ɲanaman sanfɛ, i ka kɔnɔ tɔ kelen ɲanaman, ni sɛdirilɔgɔ, ni gaari wuleman ani izɔpiyiri furaburu nunu kori k'o sun o joli la. 7Cɛɛ min ka kan ka saniya, i ka joli nin seriseri ale kan siɲɛ wolonwula k'a fɔ ko a saniyara. O kɔ, i ka kɔnɔ ɲanaman dɔ nin bila ka taga kongo kɔnɔ.\n8«O kɔ, a tigi k'a ka faniw ko k'a farisi bɛɛ li, ka ko, o la, a be saniya sariya faan fɛ. A be se ka segi jama ka sigiyɔrɔ la, nga a man kan ka don a ka fanibugu kɔnɔ fɔɔ tile wolonwula. 9A tile wolonwulanan loon, a k'a farisi bɛɛ li: a kunsigi far'a bonbosi, n'a ɲasi, n'a farisi tɔɔ bɛɛ kan. A k'a ka faniw ko, k'a yɛrɛ ko, a be saniya. 10A tile seeginan loon, a ka na ni sagajigi fila ye, fiɲɛ te minw na, ani sagamuso kelen, min ye saan kelen sɔrɔ ni fiɲɛ t'a la. A ka na ni mugu tɛntɛnnin kilo kɔnɔntɔn ye fana, a ye min ɲagami ni tulu ye, k'o kɛ suman saraka ye, ka na ni tulu litiri tilancɛ ye fana. 11Sarakalasebaga min be saniyako kɛ, ale ka taga n'a tigi ye, ni sarakafɛn nunu ye Masaba ɲafɛ ɲɔgɔnkunbɛn fanibugu daa la.\n12«O kɔ, sarakalasebaga ka sagaden kelen minɛ k'o bɔ fili yafa saraka ye k'o tulu litiri tilancɛ dɔ ta, k'u fila bɛɛ fifa Masaba ɲafɛ. 13Hakɛ yafa saraka ni saraka jɛnita begɛnw kaan be tigɛ yɔrɔ senuman min na, a ka sagaden nin kaan tigɛ o yɔrɔ la. Hakɛ yafa saraka ye sarakalasebaga ta ye cogo min na, fili yafa ta fana be ten. Sarakalasebaga ta lo. Fɛɛn saniyanin lo kosɔbɛ. 14Mɔgɔ min nan'a yɛrɛ saniyayɔrɔ la, sarakalasebaga ka fili yafa saraka nin joli dɔ ta k'a kɛ a tigi kinibolo tulo dakun kan, n'a kinibolo bolokunnadenba kan, ani a kinibolo senkunnadenba kan. 15A ka tulu nin dɔ yɛlɛma a yɛrɛ numanbolo la, 16k'a kinibolo bolokunnaden sun tulu nin na a numanbolo la, k'o seriseri Masaba ɲakɔrɔ n'a bolokunnaden ye siɲɛ wolonwula. 17Tulu tɔɔ min tor'a bolo la, a k'o dɔ kɛ a tigi kinibolo tulo dakun kan, n'a kinibolo bolokunnadenba kan, n'a kinibolo senkunnadenba kan, fili yafa saraka joli kɛra yɔrɔ minw na. 18Tulu tɔɔ min tora sarakalasebaga bolo, a k'o kɛ a kuun na, k'a tigi saniyako kɛ Masaba ɲakɔrɔ. 19O kɔ, sarakalasebaga ka hakɛ yafa saraka bɔ, k'a tigi ka nɔgɔ bɔ a la. O kɔ, a ka saraka jɛnita kaan tigɛ, 20ka suman saraka fara o kan k'o bɔ saraka ye sarakabɔyɔrɔ kan, k'a saniyako kɛ. O la, a be saniya.\n21«N'a tigi ye dɛsɛbagatɔ ye, n'a te se k'o fɛɛn nunu bɛɛ sɔrɔ, a ka na ni sagaden kelen ye k'a kɛ fili yafa saraka ye min bena fifa janko k'a ka hakɛ yafa daali. A ka mugu tɛntɛnnin kilo saba ta, a ye min ɲagami ni tulu ye, k'o kɛ suman saraka ye ani tulu litiri tilancɛ, 22ani tuganin fila, walima jɛnɛtuba fila, ka kɛɲɛ n'a seko ye. Kelen ka kɛ hakɛ yafa saraka ye, a tɔ kelen ka kɛ saraka jɛnita ye. 23A tile seeginan loon, a ka na n'o fɛɛn nunu ye sarakalasebaga fɛ a ka saniyako kama Ɲɔgɔnkunbɛn fanibugu daa la Masaba ɲakɔrɔ. 24Sagaden min be kɛ fili yafa saraka ye, sarakalasebaga ka o ni tulu litiri tilan minɛ, k'u fifa Masaba ɲakɔrɔ. 25A ka sagaden nin kaan tigɛ k'a kɛ fili yafa saraka ye. Mɔgɔ min ka kan ka saniya, a k'a joli dɔ ta k'o kɛ ale kinibolo tulo dakun kan, n'a kinibolo bolokunnadenba, ani a kinibolo senkunnadenba kan. 26A k'o tulu nin dɔ yɛlɛma a yɛrɛ numanbolo la, 27k'a dɔ seriseri n'a kinibolo bolokunnaden ye Masaba ɲakɔrɔ siɲɛ wolonwula. 28Tulu min b'a bolo la, a k'o dɔ kɛ a tigi kinibolo tulo dakun kan, n'a kinibolo bolokunnadenba, an'a kinibolo senkunnadenba kan, a tun ye fili yafa saraka joli kɛ yɔrɔ minw na. 29Tulu tɔɔ min tora sarakalasebaga bolo, a k'o kɛ a kuun na janko k'a tigi saniyako kɛ Masaba ɲakɔrɔ. 30O kɔ, a ka tuganin kelen, walima jɛnɛtuba kelen minɛ, min kɛra a tigi seko ye, 31k'o kɛ hakɛ yafa saraka ye, k'a tɔ kelen kɛ saraka jɛnita ye. O ni suman saraka ka kan ka bɔ ɲɔgɔn fɛ. O la, sarakalasebaga b'a tigi saniyako kɛ Masaba ɲakɔrɔ.\n32«See te farisogobanatigi min ye ka sarakafɛnw sɔrɔ, o saniyako sariya le ye nin ye.»\nSoo kɔnɔ bugun\n33Masaba y'a fɔ Musa ni Arɔn ye ko: 34«Ne be Kanaan jamana min di aw ma ka kɛ aw ta ye, n'aw sera o yɔrɔ la tuma min na, ni ne y'a kɛ bugun bɔra soo min kɔnɔ aw ka jamana nin na, 35o soo tigi ka kan ka ta'a fɔ sarakalasebaga ye, ko ale y'a kɔlɔsi k'a ye ko fɛɛn dɔ b'a ka soo kɔnɔ min bɔnin be bugun ma. 36Sarakalasebaga k'a fɔ k'u ka minanw bɛɛ bɔ soo nin kɔnɔ sanni a ka don k'o bugunyɔrɔ filɛ, janko sokɔnɔfɛnw si kana jati fɛnnɔgɔnin ye. O kɔ, sarakalasebaga ka don o soo nin kɔnɔ k'a filɛ. 37A ka bugunyɔrɔ filɛ ka ɲa soo kogo kan. N'a y'a ye k'o bugunyɔrɔ nin jiginin lo ka kɛ dingɛ ye kogo la, ka fin, walima ka wulen, 38a ka bɔ soo nin kɔnɔ ka lɔ soo daa la fɔlɔ k'a daa tugu, a daa tugunin ka to tile wolonwula. 39Tile wolonwulanan loon, sarakalasebaga ka segi ka n'a filɛ. N'a y'a ye ko bugun nin jɛnsɛnna kogo kan, 40a k'a fɔ ko bugun be kabakuru minw na, u ka olu walaka ka taga u fili yɔrɔ nɔgɔnin dɔ la dugu kɔfɛ. 41A k'a to u ka soo kɔnɔna bɛɛ siɲɛ. U ka taga o bɔgɔ bɔn yɔrɔ nɔgɔnin dɔ la dugu kɔfɛ. 42O kɔ, u ka kabakuru wɛrɛw cɛ k'u don dɔ nunu nɔɔ na, ka bɔgɔ wɛrɛ kɛ ka soo nin kogo mɔ.\n43«N'u ye kabakuru nunu walaka ka bɔ soo nin kogo la, ani k'a siɲɛ ka tila k'a mɔn tugu, ni bugun segira ka bɔ kogo nin kan, 44sarakalasebaga ka ta'a filɛ. Ni bugun nin jɛnsɛnna soo kɔnɔ, o ye bugun ye min be cɛnni kɛ soo kɔnɔ, soo nin nɔgɔnin lo. 45U ka soo nin walaka k'a kabakuruw n'a lɔgɔw n'a bɔgɔ bɛɛ cɛ ka taga n'o ye dugu kɔfɛ, yɔrɔ nɔgɔnin dɔ la. 46Soo nin datugunin be waati min na, ni mɔgɔ o mɔgɔ donn'a kɔnɔ o waati la, o tigi nɔgɔnin be to fɔɔ wulafɛ. 47Ni mɔgɔ o mɔgɔ lara soo nin kɔnɔ, walima ni min ye dumuni kɛ a kɔnɔ, o tigi k'a ka faniw ko.\n48«Nga ni sarakalasebaga donna soo nin kɔnɔ k'a filɛ, k'a ye ko bugun ma jɛnsɛn soo nin kɔnɔ a mɔnnin kɔ, o tuma na, a ben'a fɔ ko soo nin saniyanin lo, bari bugun tununa. 49A ka kɔnɔ fila, ni sɛdirilɔgɔ dɔ, ni gaari wuleman, ani *izɔpiyiri furaburu dɔ ta k'o kɛ ka soo nin saniya. 50A ka kɔnɔ kelen kaan tigɛ bɔgɔdaga sanfɛ, jii ɲanaman be min kɔnɔ, 51ka sɛdirilɔgɔ ni izɔpiyiri furaburu ni gaari wulenman, ani kɔnɔ ɲanaman nin minɛ k'u don dɔ nin joli ni jii ɲanaman nin na k'o seriseri soo nin kan siɲɛ wolonwula. 52A k'o soo saniya ni kɔnɔ nin joli ye, ani jii ɲanaman nin, ni kɔnɔ ɲanaman nin, ani sɛdirilɔgɔ, ni izɔpiyiri furaburu, ani gaari wuleman ye. 53O kɔ, a ka kɔnɔ ɲanaman nin bila ka bɔ dugu kɔnɔ ka taga kongo kɔnɔ. O la, a be soo nin saniyako kɛ, a be kɛ fɛɛn saniyanin ye.\n54«O ye sariya ye farisogobana sifa bɛɛ koo la, ani *kaba, 55ni fani ka bugun, ani soo kɔnɔ bugun, 56ni fari funufunubana, ani fari kurukurubana, ni fari nugunugubana, 57k'a lɔn ni fɛɛn dɔ nɔgɔnin be, walima n'a saniyanin be. O ye sariya ye farisogobana, ni bugun koo la.»


Bɔk 21 AKKDC08 - Masaba y'a fɔ tugu ko: «I bena sariya - Bible Search\nBɔk 20 Bɔk 22\nSariya minw sigira jɔɔnw kosɔn\n1- Masaba y'a fɔ tugu ko: «I bena sariya minw fɔ jama ye, o filɛ:\n2- «N'aw ye eburu dɔ san k'a kɛ jɔɔn ye, a bena baara kɛ o tigi ye saan wɔɔrɔ kɔnɔ, a ka jɔnya be ban saan wolonwulanan na, a te foyi sara. 3N'a tun nana i fɛ a kelen, a bena taga a kelen. Ni muso tun b'a fɛ a natuma na, ale fana be taga n'a ye. 4N'a kuntigi le tun ye muso d'a ma, n'o muso nin ye dencɛw, walima denmusow wolo a ye, olu bena kɛ a kuntigi taw ye, cɛɛ dama le bena taga. 5Nga n'o jɔncɛ nin y'a fɔ ko a kuntigi n'a muso, ani a deenw koo ka d'a ye, ko a t'a fɛ ka taga, 6o tuma na, a kuntigi bena Ala kɛ a seere ye,e ka jɔɔn nin minɛ ka gwɛrɛ bon donda koon walima a daa la lɔgɔ la, k'a tulo sɔgɔ. K'a ta o waati la, jɔɔn nin bena kɛ a kuntigi ta ye a sii bɛɛ la.\n7«Ni mɔgɔ dɔ y'a denmuso feere k'a kɛ jɔɔn ye, ale tena hɔrɔnya jɔɔn tɔw hɔrɔnyacogo la. 8N'a nigɛ bɔr'a kuntigi la, kuntigi nin ben'a to a facɛ b'a kunmabɔ. A man kan k'a feere lonan ma, o ye janfa ye. 9N'a y'a di a dencɛ ma ka kɛ a muso ye, a k'a minɛ i n'a fɔ a denmuso. 10N'a ye muso wɛrɛ furu, a man kan ka dɔ bɔ muso fɔlɔ ka balo, n'a fɛɛrɛbɔ, ani a layɔrɔ koo la furu kɔnɔ. 11N'a ma o koo saba nunu kɛ a ye, muso nin be se ka bɔ a fɛ, a man kan ka foyi sara.\nMɔgɔ be se ka faga koo minw kosɔn\n12- «Ni mɔgɔ dɔ y'a tɔɲɔgɔn bugɔ k'a faga, o tigi fana ka kan ka faga. 13- Nga n'a m'a lawili a kama ka taga dogo k'a faga, ni ne Ala le tun y'a latigɛ ten, ne bena yɔrɔ min yira, a ka boli ka taga kalifa o yɔrɔ la. 14Nga ni mɔgɔ dɔ tugura k'a tɔɲɔgɔn faga namara la, aw k'o mɔgɔfagala nin minɛ hali n'a y'a yɛrɛ kalifa ne ka sarakabɔyɔrɔ la, aw k'a faga.\n15«Ni mɔgɔ dɔ y'a faa, walima a baa bugɔ, o tigi ka kan ka faga.\n16- «Ni mɔgɔ dɔ y'a tɔɲɔgɔn soɲa k'a feere, walima n'a y'a mara a fɛ, o tigi ka kan ka faga.\n17- «Ni mɔgɔ dɔ y'a faa, walima a baa nɛni, o tigi ka kan ka faga.\n18«Ni dɔw kɛlɛla, ni kelen ye tɔ kelen bon ni kabakuru ye, walima k'a bugɔ n'a bolokuru ye, k'a mandimi, n'a te se ka wili, nga a ma sa, 19n'a be se ka wili ka bɔ kɛnɛma ni bere ye, a bugɔbaga kunko banna. Nga a ye mɔgɔ min mandimi, ale ye waati min kɛ duguma, a b'o sara, ani ka janto a la fɔɔ a ka kɛnɛya pewu.\n20«Ni mɔgɔ dɔ y'a ka jɔɔn bugɔ ni bere ye, a cɛman fara musoman kan, n'o kɛra sababu ye a sara, u kana o tigi to ɲasuma na. 21Nga ni jɔɔn nin tora nii na tile kelen, walima tile fila, foyi tena kɛ a kuntigi la bari a ta lo.\n22«Ni cɛɛ dɔw kɛlɛla fɔɔ ka taga gosi muso kɔnɔman na, ka kɛ sababu ye a jigira ni basi wɛrɛ ma sɔrɔ, muso nin cɛɛ mana warida min fɔ, ni kititigɛlaw sɔnna o ma, kɛlɛkelaw bena o sara. 23Nga ni kojugu wɛrɛ y'a sɔrɔ, o ɲɔgɔn ka kan ka kɛ u la. Nii juru be bɔ ni nii ye. 24- Ɲaa juru be bɔ ni ɲaa ye. Ɲiin juru be bɔ ni ɲiin ye. Bolo juru be bɔ ni bolo ye. Seen juru be bɔ ni seen ye. 25Jɛnida juru be bɔ ni jɛnida ye, mandimini juru be bɔ ni mandiminin ye, jogini be bɔ ni jogoni ye.\n26«Ni mɔgɔ dɔ y'a ka jɔncɛ, walima a ka jɔnmuso ɲaa bugɔ k'a ci, jɔɔn nin be hɔrɔnya, o be kɛ a ɲaden sara ye. 27N'a y'a ka jɔncɛ, walima a ka jɔnmuso bugɔ k'a ɲiin kelen kari, jɔɔn nin be hɔrɔnya, o be kɛ a ɲiin sara ye.\n28«Ni misi ye cɛɛ, walima muso susu n'a gɔɔn ye k'a faga, u ka misi nin bon ni kabakuruw ye k'a faga. A sogo kana ɲimi. Misitigi te kunko sɔrɔ tugu. 29Nga ni misi nin tun be deli k'o kɛ, n'u tun y'o fɔ a tigi ye, a ma sɔn k'a mara, fɔɔ misi nin ye mɔgɔ faga, a ka kan ka bon ni kabakuruw ye k'a faga, k'a tigi fana faga. 30Nga ni suu ka mɔgɔw sɔnna o tigi ka fɛɛn di k'a yɛrɛ kuun bɔ, u mana fɛɛn o fɛɛn fɔ, a k'o di k'a kɛ k'a yɛrɛ kuun bɔ. 31Ni misi ye mɔgɔ dɔ dencɛ, walima a denmuso susu, o koo be ɲanabɔ ka kɛɲɛ ni sariya kelen nin ye. 32Ni misi ye jɔncɛ, walima jɔnmuso susu, misitigi ka kan ka warigwɛ kuru bi saba di jɔɔn ka kuntigi ma. U ka misi bon ni kabakuruw ye k'a faga.\n33«Ni mɔgɔ dɔ ye kɔlɔnba dayɛlɛ, walima n'a y'a sogi k'a daa yɛlɛnin to yen, ni misi, walima fali benna o kɔnɔ, 34a tigi bena begɛntigi nin sara, begɛn suu nin be kɛ a ta ye.\n35«Ni mɔgɔ dɔ ka misi ye mɔgɔ wɛrɛ ta susu k'a faga, misi ɲanaman bena feere u k'a sɔngɔ tilan u ni ɲɔgɔn cɛ, u fana ka dɔ nin tilan u ni ɲɔgɔn cɛ. 36Nga n'a lɔnna ko misi nin tun be to ka kɛlɛ kɛ, o bɛɛ n'a ta, a tigi m'a mara, o tuma na, a bena misi nin ɲɔgɔn di, ani ka to ni dɔ nin ye.\n37«Ni mɔgɔ dɔ ye misi, walima saga soɲa k'a faga, walima k'a feere, o tigi bena misi duuru le sara misi nin kunkɔrɔ. Ni saga lo, a bena saga naani le sara.


Bibulu ka maanaw: YEZU KRISTA: K’A TA A WOLOLI MA KA TAGA SE A SAYA MA - Jehova Seerew ka ɛntɛrɛnɛti yɔrɔ daganin\nAla ye mɛlɛkɛ Gabiriyɛli ci sunguru ɲumannin dɔ fɛ min tɔgɔ ko Mariyamu. A y’a fɔ a ye ko a bena deen dɔ wolo min bena masaya kɛ fɔɔ abada. O deen, Yezu, wolola wɛɛrɛ dɔ kɔnɔ, yɔrɔ min na sagadɛndɛbagaw nana bɔ a ye. Kɔfɛ, lolo dɔ ye cɛɛ dɔw ɲɛminɛ ka bɔ kɔrɔn fɛ ka taga n’u ye deen yɔrɔ la. An bena a ye mɔgɔ min tun y’o lolo yira u la, ani cogo min na Yezu kisira fagari ma.\nO kɔ, an bena Yezu sɔrɔ Alabatosoba kɔnɔ, a be baro kɛra ni sariya karamɔgɔw ye. O wagati la a sii tun ye saan 12 ye. Saan 18 o kɔ, Yezu batisera, ani a y’a daminɛ ka Masaya weleweleda ani ka mɔgɔw kalan. Ala tun y’a ci dugukolo kan k’o baara lo kɛ. Yezu ye cɛɛ 12 sugandi k’u kɛ a ka cidenw ye walisa u k’a dɛmɛ o baara la.\nYezu ye kabako caaman kɛ fana. A ye mɔgɔ waa caaman balo ni jɛgɛ misɛn ani buru kunkurunin damanin dɔrɔn ye. A ye banabagatɔw kɛnɛya ani ka suuw yɛrɛ kunu. A laban, an bena a ye koo caaman minw kɛra Yezu la a ka ɲɛnamaya loon laban na ani a fagara cogo min na. Yezu ye waajuli kɛ saan saba ni tilan kɔnɔ. O la, YƆRƆ 6NAN ka maanaw bɛɛ lajɛnnin kɛra saan 34 ani kalo damanin kɔnɔ.\nYezu Krista ye jɔn lo ye\nMun na Yezu sara? Kunmabɔsara ye mun lo ye, ani Yezu be mun lo kɛra sisan? A ɲini k’o ɲiningaliw ka jaabili lɔn.\nA ci dɔ ma A ci dɔ ma Yɔrɔ 6nan: YEZU KRISTA: K’A TA A WOLOLI MA KA TAGA SE A SAYA MA


Zan fɔlɔ 2 AKKDC08 - Ne deenw, ne be sɛbɛ nin cira aw - Bible Search\nZan fɔlɔ 1 Zan fɔlɔ 3\nZan fɔlɔ 2\nAla ka kuma batoko\n1Ne deenw, ne be sɛbɛ nin cira aw ma, waasa aw kana hakɛ kɛ. Nga ni min nan'a kɛ, soronanikɛla b'an fɛ Faa Ala kɔrɔ n'o ye Yezu Krista ye, mɔgɔtilennin lo. 2Bari ale lo y'a yɛrɛ saraka k'an ka hakɛw yafa. A ma dan an dama ka hakɛw yafako ma dɛ, nga diɲɛ mɔgɔw bɛɛ ta lo fana.\n3Ayiwa, n'an be Ala ka kuma bato, o la, an b'a lɔn ko an be Ala lɔn. 4Ni mɔgɔ min y'a fɔ ko ale be Ala lɔn k'a sɔrɔ a t'a ka kuma bato, o tigi ye galontigɛla le ye, tiɲɛ man d'a ye. 5Nga ni min b'a ka kuma bato, o tigi b'a yira ko Ala koo ka d'a ye kosɔbɛ daan te min na. O la, an b'a lɔn ko an ye Ala taw ye. 6Ni mɔgɔ min y'a fɔ ko a ye Ala ta ye, o tigi ka kan ka Yezu taamacogo ladege.\n7- N terisɔbɛw, ne te cikura sɛbɛnna k'a ci aw ma, nga cii kɔrɔman lo, min fɔra aw ye kabini a daminɛtuma na. Aw y'o mɛn ka kɔrɔ. 8O n'a ta bɛɛ, cikura lo ni ne b'a sɛbɛnna aw ye. Krista y'o yira ko tiɲɛ lo, ani aw fana. Bari, dibi be tagara, kɛnɛsɔbɛ be bɔra.\n9Ni mɔgɔ min ko ale kɔnɔ gwɛnin lo k'a sɔrɔ a mɔgɔɲɔgɔn koo man d'a ye, o tigi ye dibi kɔnɔ mɔgɔ le ye halibi. 10Nga ni mɔgɔ min b'a mɔgɔɲɔgɔn kanu, o tigi gwɛnin lo, a te kɛ sababu ye k'a tɔɲɔgɔn bila kojugu la. 11Ni mɔgɔ min b'a mɔgɔɲɔgɔn kɔniya, o tigi ye dibi kɔnɔ mɔgɔ ye, n'a be taamana o dibi nin kɔnɔ, a t'a kuun tilenyɔrɔ lɔn. Bari a te yeli kɛ.\n12Ne deenw, n be nin sɛbɛn k'a ci aw ma ko aw ka hakɛw yafara Yezu tɔgɔ le sababu la. 13Ne be nin sɛbɛn k'a ci aw denfaw ma, ko mɔgɔ min be yen kabini fɛɛn si ma dan fɔlɔ, aw b'o lɔn. Ne be nin sɛbɛn k'a ci aw kanbelenw ma ko aw ye see sɔrɔ Fɛnjugu kan.\n14Ne deenw, ne y'a sɛbɛn k'a ci aw ma ko aw be Faa Ala lɔn. Ne y'a sɛbɛn k'a ci aw denfaw ma ko mɔgɔ min be yen kabini fɛɛn si ma dan fɔlɔ, aw b'o lɔn. Ne y'a sɛbɛn k'a ci aw kanbelenw ma, ko fanga b'aw la, Ala ka kuma jiidinin be aw dusu la. Ani ko aw sera Fɛnjugu kɔrɔ.\n15Aw kana diɲɛ n'a kɔnɔnafɛnw koo diya aw yɛrɛ ye. Ni mɔgɔ min be diɲɛ koo diya a yɛrɛ ye, Faa Ala koo te se ka diya o tigi ye. 16Bari farisogo nigɛlakow, ɲadenw ka miyɛntɔya, jigimafakojugu, o koo nunu si te bɔ Faa Ala fɛ do, o bɛɛ be bɔ diɲɛ na le. 17Mɔgɔw be boli diɲɛ n'a kɔnɔnafɛn minw kɔ, olu do ye banta le ye. Nga ni mɔgɔ min be Ala sago kɛ, o tigi ka koo tena ban.\n18Ne deenw, diɲɛ labantuma surunyana. Aw y'a mɛn ko Krista jugu ka kan ka na. K'a sɔrɔ a juguw yɛrɛ ka ca bii nin na. An b'a lɔn o le fɛ ko diɲɛ labantuma surunyana. 19U bɔra anw cɛma le, nga u tun t'an dɔw ye bɛrɛbɛrɛ, ni an dɔw tun lo, u tun be to n'an ye. Nga a kɛra ten waasa a k'a yira ko an dɔ te u ye tiɲɛ na.\n20Aw kɔni, Nii Senuman y'aw woloma ka jigi aw kan. Aw bɛɛ b'a lɔn, 21a ma kɛ ko aw te tiɲɛ lɔn, k'o le y'a to ne ye sɛbɛ nin ci aw ma, ne y'a ci aw ma bari aw be tiɲɛ lɔn. Aw b'a lɔn ko galon ni tiɲɛ te kelen ye.\n22Mɔgɔ min b'a fɔ ko Yezu te Ala ka mɔgɔ wolomanin ye, o tigi le ye galontigɛla ye. Krista jugu le be ban Faa Ala n'a Dencɛ la. 23Ni mɔgɔ min banna Ala Dencɛ la, o tigi te Faa Ala fɛ fana. Ni min sɔnna a ma, o tigi be Faa Ala fɛ fana.\n24Aw kɔni, min fɔra fɔlɔ la n'aw y'a mɛn, aw k'o mara ka ɲa aw dusu la. Aw ye min mɛn kabini fɔlɔ la, n'o tora aw dusu la, Faa Ala n'a Dencɛ bena to n'aw ye. 25Krista y'a daa di an ma koo min na, o ye nii banbali ye.\n26Mɔgɔ minw b'a fɛ k'aw lafili, ne be sɛbɛ nin cira aw ma olu ka koo la. 27N'o tɛ aw kɔni, aw ye Krista ka Nii Senuman min sɔrɔ, o b'aw fɛ. Aw be koo lɔn, kalankun t'aw la. Nii Senuman b'aw kalan koo bɛɛ la. A b'aw kalan ni min ye, galon si t'o la. Aw ye l'a la ɲanaman ka nɔrɔ Krista la.\n28Ayiwa, ne deenw, aw ye nɔrɔ ka ɲa Krista la waasa a bena kɔsegi loon min na, o k'a sɔrɔ jigi b'an fɛ, an kana maloya sɔrɔ.\nAla deenw taamasiɲɛ\n29Aw b'a lɔn ko Krista ka koo tilennin lo. Ayiwa, aw k'a lɔn fana ko ni mɔgɔ o mɔgɔ be kotilennin kɛ, k'o tigi ye Ala deen ye.


MAKABEW FILANAN 7 AKKDC08 - Waati dɔ la, u ye balima - Bible Search\nMAKABEW FILANAN 6 MAKABEW FILANAN 8\nMAKABEW FILANAN 7\nBalima wolonwula be faga\n1Waati dɔ la, u ye balima wolonwula dɔw n'u bamuso minɛ. Masacɛ tun b'a fɛ k'u wajibiya ka lɛsogo ɲimi, min ye tanafɛn ye sariya kɔnɔ. A y'u bugɔ ni busan ni misi fasajuruw ye janko o ka se ka kɛ. 2U dɔ ye kuma ta bɛɛ tɔgɔ la k'a fɔ ko: «I b'a fɛ k'an ɲininga mun la? I b'a fɛ ka mun lɔn? An labɛnnin lo ka sa, o ka fisa an ma ni an faaw ka sariyaw cɛnko ye.» 3Masacɛ dimina kosɔbɛ, a ye tangow ni dagaw sigi tasuma kan. 4U gwanna kosɔbɛ tuma min na, a ko mɔgɔ min kumana bɛɛ tɔgɔ la, k'u k'ale nɛɛn tigɛ, k'a kuun golo bɔ, ani k'a tigɛw n'a sentigɛw tigɛ a balimaw n'a bamuso ɲana. 5U y'a bolo ni seenw tigɛ ka ban tuma min na, masacɛ ko u k'a gwɛrɛ tasuma na, k'a ɲanaman don tango kɔnɔ. A sisi tun be wilila tanko sanfɛ tuma min na, a balimaw n'u bamuso tun be ɲɔgɔn ladila ko u ka sa ni jagwɛlɛya ye. U tun b'a fɔra ko: 6- «Matigi Ala be yeli kɛra, siga t'a la, a bena makari an na i ko Musa y'a fɔ dɔnkili la cogo min na ko: ‹Matigi bena makari a ka jɔɔnw na.› »\n7U fɔlɔ sara ten tuma min na, u nana ni filanan ye halakiyɔrɔ la. U y'a kunsigi bɔnbɔn, k'a kuun golo bɔ, ka sɔrɔ k'a ɲininga ko: «I tena sɔn ka lɛsogo ɲimi yan n'i fari bɛɛ be tigɛtigɛ ka bɔ ɲɔgɔn na wa?» 8Nga a y'u jaabi a faaw ka kaan na ko: «Ayi!» O le kosɔn, u ye dɔ nin tɔɔrɔ cogo min na, u y'ale fana tɔɔrɔ o cogo kelen na. 9Yanni a nii be bɔ, a y'a fɔ ko: «E mɔgɔjugu nin! E b'an nii bɔ diɲɛ nin na bii, nga diɲɛ Masa bena an kunun an be to hɛrɛ la kudayi, bari an be sa a ka sariyaw le kosɔn.»\n10Ale kɔ, u y'o tɔɔrɔ ɲɔgɔn la sabanan kan. U y'a fɔ ko a k'a nɛnkun bɔ dɔrɔn, a y'o kɛ, k'a bolow jan, a ma yɛrɛyɛrɛ. 11A ye kuma nin fɔ ni jagwɛlɛya ye ko: «Sankolotigi le ye n fari di n ma. N t'o jati fɛɛn ye ale ka sariyaw kosɔn, ne lanin b'a la ko a ben'a segi n ma tugu.» 12Masacɛ yɛrɛ ni mɔgɔ minw tun b'a laminina, olu kabakoyara kanbelen nin ka jagwɛlɛya la, min tun t'a ka tɔɔrɔ nunu jati. 13Ale sara tuma min na, u ye tɔɔrɔjugu nin ɲɔgɔn la naaninan kan o cogo kelen na. 14Ale tun be ɲini ka sa tuma min na, a ko: «Ka sa adamadenw bolo, n'i jigi be Ala kan ko a bena i kunun ka kɛɲɛ n'a ka layidu taninw ye, o ka ɲi. Ele kɔni, n'i sara tuma min na, i tena kunun tugu.» 15O kɔ, u nana n'u duurunan ye k'a tɔɔrɔ. 16Ale y'a ɲaa basa masacɛ la k'a fɔ a ye ko: «See b'i ye k'i sago kɛ adamadenw cɛma, k'a sɔrɔ i fana bena sa i n'a fɔ olu. Nga i kana miiri ko Ala y'an ka siya fili. 17E ka kɔnɔni kɛ, i ben'a ka sebagayaba ye, a bena ele n'i kɔmɔgɔw tɔɔrɔ cogo min na.» 18Ale kɔ, u nana ni wɔɔrɔnan ye. Ale tun be ɲini ka sa tuma min na, a ko: «Kana i yɛrɛ nigɛ dɛ! Anw ka tɔɔrɔ nin ye anw yɛrɛ nɔɔ ye. Bari, an ye an ka Ala hakɛ ta. O la, bɔnɛ kabakomanw y'an sɔrɔ. 19Nga e kana miiri ko i bena to ɲasuma na, e min y'i jaa gwɛlɛya ka Ala yɛrɛ kɛlɛ!»\n20Deen nunu bamuso ɲɔgɔn tun te yen, o la, mɔgɔ man kan ka ɲinɛ a kɔ. Tile kelen kɔnɔ, a y'a dencɛ wolonwula satɔ ye, a y'o muɲu ni hakilisigi ye, bari a jigi tun be Matigi kan. 21A tun be to k'u kelen kelen bɛɛ jaa gwɛlɛya u faaw ka kaan na. Bamuso hinɛ tun b'a dusu la, nga a jaa tun ka gwɛlɛ i n'a fɔ cɛɛ. A tun b'a fɔra u ye ko: 22«Aw sɔrɔla ne kɔnɔ cogo min na, ne t'o lɔn. Min ye nii di aw ma ka ninakili see kɛ aw ye, o te ne ye. Min y'aw kelen kelen bɛɛ fari labɛn u cogo la, o fana te ne ye. 23Diɲɛ Danbaga be koo bɛɛ daminɛ na, ale lo be mɔgɔ labɛn kabini a kɔnɔ tatuma na. Ale lo bena makari aw la k'aw nii segi aw ma, aw ka se ka kunun, bari aw b'aw yɛrɛ sarakala sisan a ka sariyaw kanuya kosɔn.»\n24Antiyokusi tun be miiri ko muso nin b'a dɔgɔyara, ko a ka kuma ye nɛnili ye. Denlaban tun be nii na halibi. Antiyokusi tora ka kuma ale fɛ, a tun b'a fɛ k'a kuun yɛlɛma ni kuma dimanw ye. A kalila fana k'a fɔ ko n'a sɔnna k'a faaw ka landa dabila, ko a ben'a kɛ nafolotigi ni mɔgɔ dagamunin ye, k'a kɛ masacɛ ka mɔgɔsɔbɛw dɔ ye, ani ka lɔyɔrɔba d'a ma. 25Nga kanbelen nin m'a ka kuma jati hali dɔɔni. O la, masacɛ ko bamuso ka gwɛrɛ, a ye ale nigɛnigɛ ko a k'a deen nin ladi ko a k'a nii kisi. 26A kumana n'a ye waatijan kɔnɔ, muso nin tilara ka sɔn ko a bena kuma a dencɛ fɛ. 27O la, a jɛngɛnn'a faan fɛ, ka masacɛjugu nin namara. A y'a fɔ a deen ye a faaw ka kaan na ko: «N deen, makari ne la, ne min lɔra n'i kɔnɔ ye kalo kɔnɔntɔn kɔnɔ, ka siin d'i ma saan saba kɔnɔ. Ne ye n janto i la, k'i balo, k'i ladon fɔɔ ka na se sisan ma. 28N deen, ne b'i dali, sankolo ni dugukolo filɛ, ka miiri u kɔnɔnafɛnw bɛɛ la, k'a lɔn ko Ala ma o dan ni fɛɛn wɛrɛ ye, a ye adamadenw fana dan o cogo kelen na. 29Kana siran mɔgɔfagala nin ɲa. A yira ko i ka kan n'i balimaw ye, ka sɔn saya ma janko suuw kununwaati la, ne k'i ye tugu n'i balimaw ye.»\n30A tilara kuma na dɔrɔn, kanbelen nin y'a fɔ ko: «Aw be mun le kɔnɔna? Ne te masacɛ ka fɔtaw bato, ne be sariya ka fɔtaw le bato, Ala ye min di an faaw ma Musa barika la. 31Ele masacɛ min ye an eburuw ka bɔnɛ bɛɛ dabɔ, i tena se ka bɔsi Ala bolo! 32Ni an tɔw be tɔɔrɔ, o be kɛ an yɛrɛ ka hakɛ kosɔn. 33An Matigi, Ala dimina anw kɔrɔ waati dɔɔni kɔnɔ janko k'an ɲaa gwan k'an kolo. O kɔ, a bena bɛn n'an ye tugu, an minw ye a ka baarakɛlaw ye. 34Nga ele mɔgɔjugu, e min ka jugu ni mɔgɔ bɛɛ ye, kan'i yɛrɛ boɲa gwansan ka wili Matigi ka baarakɛlaw kama! Kan'i yɛrɛ nigɛ n'i kɔnɔnako fufafu ye! 35Bari Setigi Ala ɲaa be koo bɛɛ la, e ma bɔ a ka kiti la fɔlɔ. 36Ne balimaw ye tɔɔrɔ tɛmɛta muɲu sisan, waasa ka nii banbali sɔrɔ. U sara Ala ka bɛɛn kosɔn, k'a sɔrɔ ele ɲaa bena gwan Ala ka kiti yɔrɔ la, min bɛnnin lo i ka yɛrɛboɲa kosɔn. 37Ne kɔni, ne labɛnnin lo ka n fari ni n nii di n faaw ka sariyaw kosɔn i n'a fɔ n balimaw. Ne be Ala dali ko a ka makari an ka siya la joona, a k'i tɔɔrɔ janko i ka sɔn k'a fɔ ko ale kelenpe le ye Ala ye. 38Ne b'a ɲini a fɛ fana ko ale Setigi dimina an ka siya kɔrɔ cogo min na, ni tiɲɛ b'a fɛ ka dimi, ne ni n balimaw ka fagali ka kɛ o dimi laban ye.»\n39Ɲadonyakuma nin tun digira masacɛ la kosɔbɛ. A dimininba ye kanbelen laban nin ka tɔɔrɔ juguya ka tɛmɛ tɔ nunu ta kan. 40O bɛɛ n'a ta, kanbelen nin kɛra kantigi ye fɔɔ saya la, a jigi tun be Matigi kan kosɔbɛ. 41A laban, u ye bamusoman faga a dencɛ nunu bɛɛ kɔ. 42Min ye landadumuni koo ni tɔɔrɔjugu ye, an bena olu dabila yan.


Bibulu ka maanaw: Ruti ni Nawomi - Jehova Seerew ka ɛntɛrɛnɛti yɔrɔ daganin\nBIBULU kɔnɔ, i bena kitabu dɔ sɔrɔ min tɔgɔ ko Ruti. Denbaya dɔ ka maana lo, tuma min na kititigɛlaw lo tun be Israɛldenw kun na. Ruti tun ye musomisɛn ye ka bɔ Mowabu jamana na. A tun tɛ Ala ka jama Israɛl mɔgɔ dɔ ye. Nka a nana tiɲɛn Ala Jehova lɔn tuma min na, a y’a kanu kosɔbɛ. Nawomi ye musokɔrɔba ye min ye Ruti kalan Jehova koo la.\nNawomi ye Israɛl mɔgɔ dɔ ye. Tuma min na dumuni dɛsɛra Israɛl, Nawomi ni a cɛɛ ni u dencɛ fila tagara sigi Mowabu jamana na. Loon dɔ la, Nawomi cɛɛ sara. O kɔ, Nawomi dencɛw ye Mowabu sunguru fila furu. U tɔgɔw ko Ruti ani Ɔripa. Nka saan 10 ɲɔgɔn o kɔ, Nawomi ka dencɛ fila sara. Nawomi n’a buranmuso fila dusu kasira kosɔbɛ! Nawomi bena mun lo kɛ sisan?\nLoon dɔ la, Nawomi y’a latigɛ ko a bena tagama jan kɛ ka kɔsegi a faso la. Ruti ni Ɔripa tun b’a fɛ ka to n’a ye, o kama u tugura a kɔ. Nka u tagamana dɔɔni, o kɔ Nawomi yɛlɛmana k’a fɔ a buranmusow ye ko: ‘Aw ye segi ka taga to ni aw baaw ye.’\nNawomi y’a buranmusow daa susu ka sira di u ma. O la, u y’a daminɛ ka kasi, sabu Nawomi koo tun ka di u ye kosɔbɛ. U y’a fɔ ko: ‘Ayi! Anw bena taga n’i ye i ka mɔgɔw fɛ.’ Nka Nawomi y’u jaabi ko: ‘Aw ka kan ka kɔsegi ne denmusow. A ka fisa aw ka taga aw ka soo.’ O la, Ɔripa ye a ka soo sira ta. Nka, Ruti ma sɔn ka kɔsegi.\nNawomi yɛlɛmana k’a fɔ a ye ko: ‘Ɔripa filɛ, ale kɔsegira ka taga. I fana ka tugu a kɔ.’ Nka Ruti y’a jaabi ko: ‘E kana ne waajibiya ka faran i la! A to ne ka taga n’i ye. E bena taga yɔrɔ o yɔrɔ ne fana bena taga yen, e sigiyɔrɔ bena kɛ ne sigiyɔrɔ ye, e ka mɔgɔw bena kɛ ne ka mɔgɔw ye, e ka Ala bena kɛ ne ka Ala ye. E sayɔrɔ, o ye ne fana sayɔrɔ ye, ani ne suu fana be don yen.’ Ruti y’o fɔ minkɛ, Nawomi m’a ɲini k’a waajibiya tugun ko a ka kɔsegi.\nA laban, o muso fila sera Israɛl. U sigira o yɔrɔ la. Ruti sinna ka baara daminɛ forow la sabu ɔrizi sumantigɛ tuma tun lo. Cɛɛ dɔ y’a to a ka ɔrizi fɛfɛ a ka foro kɔnɔ, a tɔgɔ ko Bowazi (Boozi). Yala i b’a lɔn jɔn lo ye Bowazi bamuso ye wa? Rahab lo, ka bɔ Zeriko dugu kɔnɔ.\nLoon dɔ la, Bowazi y’a fɔ Ruti ye ko: ‘I ye ɲuman min bɛɛ kɛ Nawomi ye, ne ye o mɛn. I sɔnna k’i faa n’i baa n’i faso to yen ka na sigi siya wɛrɛ fɛ i tun tɛ min lɔn. Jehova k’i sara ni ɲuman ye!’\nRuti y’a jaabi ko: ‘I ye ne minɛ ka ɲɛ. I ye kuma ɲuman min fɔ, o ye ne jigi tugu.’ Ruti koo ka di Bowazi ye hali ani a ma mɛɛn, u furula ɲɔgɔn ma. O koo diyara Nawomi ye dɛ! Nka, tuma min na Ruti ni Bowazi ye u ka dencɛ fɔlɔ sɔrɔ min tɔgɔ ko Obɛdi, dɔ farala Nawomi ka ninsɔndiya kan tugun. Obɛdi nana kɛ Dawuda mamacɛ ye. Kɔfɛ an bena koo caaman kalan Dawuda koo la.\nCogo di Nawomi nana a yɛrɛ sɔrɔ Mowabu jamana na?\nRuti ni Ɔripa ye jɔn ye?\nTuma min na Nawomi y’a fɔ Ruti ni Ɔripa ye ko u ka kɔsegi ka taga u ka mɔgɔw fɛ, olu y’a jaabi cogo di?\nBowazi ye jɔn ye, ani a ye Ruti ni Nawomi dɛmɛ cogo di?\nBowazi ni Ruti ye deen min bange, a tɔgɔ ko di ani mun na an ka kan k’an hakili to a la?\nUruti 1:1-17 kalan.\nRuti y’a ka kanuya kantigiman yira cogo ɲuman juman na? (Uruti 1:16, 17)\nSaga wɛrɛw be koow kɛ ni kerecɛn mɔlenw ye cogo min na dugukolo kan bi, Ruti ka miiricogo ɲuman be o yira cogo di? (Zan 10:16; Zakari 8:23)\nUruti 2:1-23 kalan.\nRuti ye ɲɛyirali ɲuman juman to bi musomisɛnw ye? (Uruti 2:17, 18; Tal. 23:22; 31:15)\nUruti 3:5-13 kalan.\nRuti sɔnna ka furu Bowazi ma sanni a ka furu kanbele dɔ ma. Bowazi y’o koo jati cogo di?\nRuti ka koo kɛcogo b’an kalan mun lo la kanuya kantigiman koo la? (Uruti 3:10; 1 Kor. 13:4, 5)\nUruti 4:7-17 kalan.\nBi, kerecɛncɛw be se ka Bowazi ladegi cogo di? (Uruti 4:9, 10; 1 Tim. 3:1, 12, 13; 5:8)\nA ci dɔ ma A ci dɔ ma Maana 51nan: Ruti ni Nawomi


Zer 52 AKKDC08 - Sedesiyasi sigira masaya la a sii tun - Bible Search\nZer 51 Dusu int\nBabilɔnikaw be Zeruzalɛmu minɛ\n1Sedesiyasi sigira masaya la a sii tun be saan mugan ni kelen. A ye saan tan ni kelen kɛ masaya la Zeruzalɛmu. A bamuso tɔgɔ tun ko Amutali, Yirimeyawu deen tun lo ka bɔ Libina. 2Sedesiyasi ye kojugu kɛ Masaba ɲakɔrɔ i n'a fɔ Yoyakimu tun y'a kɛ cogo min na. 3Koo minw tun be kɛra Zeruzalɛmu, ni Zuda mara la, o kɛra sababu ye Masaba dimina fɔɔ a y'o yɔrɔ mɔgɔw bila ka taga yɔrɔjan.\nSedesiyasi tun murutira Babilɔni masacɛ ma.\n4- Sedesiyasi ka masaya saan kɔnɔntɔnnan na kalo tannan tile tannan loon, Babilɔni masacɛ Nabukodonozɔri wilila ka na n'a ka kɛlɛdenw bɛɛ ye Zeruzalɛmu kama. U nana sigi a dafɛ ka bɔgɔ cɛ k'o tonton dugu laminikogo kɔrɔ k'a lamini. 5U ye Zeruzalɛmu dugu datugu fɔɔ ka taga se masacɛ Sedesiyasi ka masaya saan tan ni kelennan ma.\n6O saan kalo naaninan tile kɔnɔntɔnnan na, kɔngɔ tun digira dugu mɔgɔw la kosɔbɛ, dumuni si tun te dugudenw bolo tugu. 7- Babilɔnikaw ye dugu laminikogo sɔgɔ. Suu kora tuma min na, Zuda mara kɛlɛdenw bɛɛ bolila. O y'a sɔrɔ Babilɔnikaw tun ye dugu lamini. O n'a ta bɛɛ, daa min be dugu laminikogo fila cɛ, masacɛ ka nankɔ faan fɛ, u sera ka tɛmɛ o fɛ ka Zurudɛn baji sira minɛ. 8Babilɔnikaw ka kɛlɛdenw tugura masacɛ Sedesiyasi kɔ ka ta'a sɔrɔ Zeriko kɔkɛnɛ la. A ka kɛlɛdenw bɛɛ bolila k'a to. 9U y'a minɛ ka taga n'a ye Babilɔni masacɛ fɛ Iribila, Amati jamana la, a y'a kiti o yɔrɔ la. 10Babilɔni masacɛ ye Sedesiyasi deenw kaan tigɛ a yɛrɛ ɲana. A ye Zuda mara ɲamɔgɔw bɛɛ kaan tigɛ fana Iribila. 11- O kɔ, a ko u k'ale Sedesiyasi ɲadenw ci, k'a siri ni zirajɔrɔkɔ ye, ka taga n'a ye Babilɔni, k'a don kaso la yen fɔɔ a salon.\n12Babilɔni masacɛ Nabukodonozɔri ka masaya saan tan ni kɔnɔntɔnnan, kalo duurunan tile tannan loon na, a kɔlɔsibagaw kuntigi Nebuzaradan, min tun be masacɛ ka baara la, ale donna Zeruzalɛmu. 13- A ye Masaba ka soo jɛni, ni masacɛ ka soo, ani Zeruzalɛmu dugu kɔnɔ boonw bɛɛ. Boon o boon tun kɛra mɔgɔbaba ta ye, a ye olu bɛɛ jɛni. 14A ka kɛlɛdenw ye Zeruzalɛmu laminikogo bɛɛ ci. 15Masacɛ kɔlɔsibagaw kuntigi Nebuzaradan ye dɛsɛbagatɔ dɔw minɛ ka taga n'u ye, ani mɔgɔ tɔɔ minw tora dugu kɔnɔ, ni minw tun y'u yɛrɛ di Babilɔni masacɛ ma, ani bololabaarakɛlaw tɔɔ. 16Nga, a ye jamana dɛsɛbagatɔ dɔw to yen, olu ka *ɛrɛzɛnforow ni foro tɔw sɛnɛ.\n17- Tutunan ziralaman minw tun be Masaba ka soo daa la, ani wotoroninw ni dagaba ziralaman minw tun be luu kɔnɔ, Babilɔnikaw ye olu ci k'o ta ka taga n'u ye Babilɔni. 18U ye bugurigwɛ cɛfɛnw, ni pɛluw, ani fitinɛ juru tigɛminanw, ni jifilenw ta, ani u tun be to ka baara kɛ ni minan ziralaman minw bɛɛ ye Masaba ka soo kɔnɔ. 19Masacɛ ka kɔlɔsibagaw kuntigi ye fiyɛw fana ta, ni wusulandagaw, ni jifilenw, ni dagaw, ni fitinɛw, ni dagaw ani filenw, fɛɛn o fɛɛn tun dilanna ni sanu ani warigwɛ ye, a y'o bɛɛ ta.\n20Solomani tun ye tutunan fila, ni tasaba, n'a jukɔrɔ tura jaa ziralaman tan ni fila, ani wotoronin minw dilan Masaba ka soo kama, olu zira hakɛ tun ma se ka lɔn. 21Tutunan nunu kelen kelen jaɲa tun be mɛtɛrɛ kɔnɔntɔn bɔ. Juru min tun b'a lamini, ale jaɲa tun be se mɛtɛrɛ wɔɔrɔ ma. Woo tun b'a cɛmancɛ la, a dagolo boɲa tun be se bolokunnaden naani ma. 22Fɛɛn ziralaman min tun siginin be tutunan nunu kelen sanfɛ, ale jaɲa sanfɛ tun be mɛtɛrɛ fila ni tilan ɲɔgɔn bɔ. A tun masirinin be ni masirifɛn dɔ ye, gerenadiyiriden jaa ziralaman tun y'a lamini. Tutulan kelen nin n'a gerenadiyiridenw fana tun be ten. 23Gerenadiyiriden jaaw tun ye bi kɔnɔntɔn ni wɔɔrɔ ye k'a lamini. Masirifɛn min tun b'a lamini, gerenadiyiriden jaa kɛmɛ tun be ale sanfɛ.\n24Masacɛ kɔlɔsibagaw kuntigi nin ye sarakalasebagaw kuntigi Seraya, n'a ka lankan Sefaniya, ani Masaba ka soo daa kɔlɔsibaga mɔgɔ saba minɛ. 25Mɔgɔ minw tora dugu kɔnɔ, olu cɛma, a ye kɛlɛdenw ka ɲamɔgɔ dɔ minɛ, ani masacɛ ka dakɔrɔsigi mɔgɔ wolonwula, ni sɛbɛnnikɛla min tun be kɛlɛdenw wolomako kunna, ani mɔgɔbaba wɛrɛ bi wɔɔrɔ. 26A y'u minɛ ka taga n'u ye Babilɔni masacɛ fɛ Iribila. 27Masacɛ y'u faga Iribila, Amati mara la.\nZuda mara mɔgɔw cɛra ten ka bɔ u ka jamana la ka taga yɔrɔjan na.\n28Nabukodonozɔri tagara ni mɔgɔ minw ye, olu daa filɛ: Saan wolonwulanan na, zuwifu mɔgɔ waa saba ni mɔgɔ mugan ni saba (3 023). 29Nabukodonozɔri ka masaya saan tan ni seeginan na, Zeruzalɛmuka mɔgɔ kɛmɛ seegi ni bi saba ni fila. 30A ka masaya saan mugan ni sabanan na, a kɔlɔsibagaw kuntigi Nebuzaradan ye zuwifu mɔgɔ kɛmɛ wolonwula ni bi naani ni duuru minɛ ka taga n'u ye. U bɛɛ lajɛnnin tun ye mɔgɔ waa naani ni kɛmɛ wɔɔrɔ (4 600) ye.\nYoyakimu ka koo laban\n31Zuda mara masacɛ Yoyakin minɛna ka taga, o saan bi saba ni wolonwulanan kalo tan ni filanan tile mugan ni duurunan loon, Babilɔni masacɛ Ewili Merodaki yafara Yoyakin ma k'a bɔ kaso la. O kɛra Ewili Merodaki ka masaya saan fɔlɔ la. 32A y'a koladiya ka lɔyɔrɔ d'a ma min ka fisa ni masacɛ tɔw taw ye, minw tun be n'a ye Babilɔni. 33A ye sira d'a ma k'a ka kasodenfaniw bɔ. K'a ta o loon ma, Yoyakin tun be to ka dumuni kɛ a fɛ a sii bɛɛ la. 34O cogo la, Babilɔni masacɛ tun be to ka Yoyakin ka makoyafɛn d'a ma loon o loon a sii bɛɛ la.


Zan batizelikɛla ye ɲiningali kɛ Yezu koo la | Yezu ka ɲɛnamaya\nZan b’a fɛ k’a lɔn ni Yezu lo ye masiya ye tiɲɛn na\nMATIYO 11:2-15 LUKA 7:18-30\nYEZU CIRA KUUN MIN KAMA, ZAN BATIZELIKƐLA BE ƝININGALI KƐ O KOO LA\nYEZU BE ZAN TANDO\nA saan kelen ɲɔgɔn ye nin ye, Zan Batizelikɛla be kaso la. O bɛɛ n’a ta, Yezu be kabako minw kɛra a y’o mɛn. Zan Batizelikɛla ka kalandenw nana a fɔ a ye ko Yezu ye firiyamuso dɔ dencɛ suu kunu Nayin dugu la. Miiri k’a filɛ o koo ye min kɛ Zan na! Nka, Yezu be koo minw bɛɛ kɛra, Zan b’a fɛ Yezu yɛrɛ k’o kuun fɔ ale ye. O lo kama, a y’a ka kalanden fila weele k’u ci. A y’u ci ko u ka taga mun lo kɛ? A ko u ka taga Yezu ɲininga ko: “Ala ka Mɔgɔ wolomanin min ka kan ka na, ale lo wa? Walima an ka kan ka mɔgɔ wɛrɛ kɔnɔ?”—Luka 7:19.\nO ɲiningali b’i kabakoya wa? Zan ye Ala sagokɛla kantigi ye. Tuma min na a tun be Yezu batizera a saan fila ɲɔgɔn ye nin ye, a ye Ala ka hakili senu jigitɔ ye Yezu kan ani a ye Ala yɛrɛ kumakan mɛn. Ala y’a yira o cogo la ko Yezu koo ka di ale ye. Joo t’an fɛ k’a miiri ko Zan ka limaniya barika be dɔgɔyara le. N’o tɛ, Yezu tun tɛna Zan tɔgɔ ɲuman fɔ i ko a y’a kɛ cogo min na. Nka, ni Zan tɛ sigasigara, mun na a y’o ɲiningali kɛ Yezu koo la?\nN’a sɔrɔ Zan b’a fɛ ko Yezu yɛrɛ k’a fɔ n’ale lo ye Masiya ye. O tun bena Zan dɛmɛ k’a ka tɔɔrɔ muɲu kaso kɔnɔ. Zan ye ɲiningali min kɛ, a be komi kɔrɔ wɛrɛ b’o la. A tun b’a lɔn ko Bibulu ka kiraya kumaw b’a fɔ ko Masiya bena kɛ Masa ni Kisibaga ye. Yezu batizera a kalo caaman ye nin ye ani Zan bele be kaso la. O kama, Masiya ka kan ka na koo minw bɛɛ dafa, Zan b’a fɛ k’a lɔn ni mɔgɔ wɛrɛ bena na Yezu nɔɔ na walisa k’u tɔɔ dafa.\nYezu tun be se k’a fɔ Zan ka kalandenw ye ko: “Ɔnhɔn mɔgɔ min ka kan ka na, ne lo.” Nka,Yezu m’o fɔ. A ye daliluw di k’a yira ko Ala be n’ale ye sabu Ala ka dɛmɛ sababu la, a be sera ka banabagatɔ sifaw bɛɛ kɛnɛya. O kɔ, a y’a fɔ Zan ka kalandenw ye ko: “Aw be min mɛnna, n’aw be min yera, aw ye taga o lakali Zan ye, ko fiɲɛntɔw be yeli kɛra, murukuw be taamana, farisogobanatigiw be kɛnɛyara, tulogwerenw be mɛnni kɛra, suuw be kununna, kibaru diman be fɔra fantanw ye.”—Matiyo 11:4, 5.\nZan ye ɲiningali min kɛ, n’a sɔrɔ o kɔrɔ ko a jigi tun b’a la ko Yezu be koo minw kɛra, a tɛna dan o ma. N’a sɔrɔ a yɛrɛ bena ale bɔ kaso la. Nka, Yezu y’a fɔ Zan ye ko ale be kabako minw kɛra, ale tɛna koo wɛrɛw kɛ ka fara olu kan.\nZan ka kalandenw taganin kɔ, Yezu y’a fɔ jama ye ko Zan tɛ kira dɔrɔn ye. Zan ye “ciden” ye, Jehova ye min kofɔ Malasi 3:1 kɔnɔ. A fana ye kira Eli ye min kofɔra Malasi 3:23, 24 kɔnɔ. Yezu y’a ɲɛfɔ u ye ko: “Tiɲɛ na, ne b’a fɔ aw ye ko mɔgɔ si ma wolo diɲɛ na min kɛra mɔgɔbaba ye ka tɛmɛ Zan batizelikɛla kan. Nga sankolo masaya la, mɔgɔ min lɔyɔrɔ ka dɔgɔ n’u bɛɛ ye, o tigi ka bon ni Zan ye.”—Matiyo 11:11.\nYezu ko sankolo Masaya la, mɔgɔ min lɔyɔrɔ ka dɔgɔ n’u bɛɛ ye, o tigi ka bon ni Zan ye. Yezu y’o fɔ walisa k’a yira ko Zan tɛna kɛ sankolo Masaya la. Zan ye sira labɛn Yezu ye, nka a sara sanni Yezu ka sankolo Masaya sira dayɛlɛ (Eburuw 10:19, 20). Nka, Zan ye Ala ka kira kantigi ye ani a bena kɛ Ala ka Masaya mara kɔnɔ mɔgɔ dɔ ye dugukolo kan.\nMun na Zan ye Yezu ɲininga ko mɔgɔ min ka kan ka na, ale lo wa walima an ka kan ka mɔgɔ wɛrɛ kɔnɔ?\nYezu ko Zan Batizelikɛla ye kiraya kuma jumanw lo dafa?\nMun na Zan Batizelikɛla tɛna kɛ ni Yezu ye sankolo la?\nA ci dɔ ma A ci dɔ ma Zan b’a fɛ k’a lɔn ni Yezu lo ye masiya ye tiɲɛn na\njy sap. 38 ɲɛɛ 96-97


Ɛst 9 AKKDC08 - Saan kalo tan ni filanan tile tan ni - Bible Search\nƐst 8 Ɛst 10\n1Saan kalo tan ni filanan tile tan ni sabanan loon, n'o ye *Adari kalo ye, ka kɛɲɛ ni masacɛ ka sariya n'a ka sira dinin ye, zuwifuw juguw tun be miiri k'olu le bena se u kɔrɔ loon min na, a ma kɛ ten tugu, zuwifuw le yɛlɛmana ka se u juguw kɔrɔ. 2Zuwifu minw tun be masacɛ Sɛrisɛsi ka maraw bɛɛ n'u duguw kɔnɔ, olu ye ɲɔgɔn lajɛn, mɔgɔ minw tun b'a fɛ k'u halaki, u wilila olu kama. Mɔgɔ si tun te se ka lɔ u ɲakɔrɔ, bari siya tɔw bɛɛ tun siranna u ɲa kosɔbɛ. 3Masacɛ ka mara bɛɛ kuntigiw n'a ka dakɔrɔsigiw, n'a ka lasigidenw, n'a ka baarakɛlaw tun be zuwifuw dɛmɛ, bari u tun be siran Maridose ɲa kosɔbɛ. 4Maridose tun kɛra mɔgɔbaba ye masacɛ ka soo kɔnɔ, a tɔgɔ bɔra fɔɔ ka se maraw bɛɛ la, a tun be barika sɔrɔla ka taga ɲa.\n5Zuwifuw y'u juguw bɛɛ faga ni murujanjanw ye, k'u halaki k'u ban pewu. U y'u sago kɛ u juguw la. 6Zuwifuw tun ye mɔgɔ kɛmɛ duuru le faga Suzi dugu kɔnɔ min ye masadugu ye. 7U ye Parisandata faga, ani Dalifɔn, ni Asipata, 8ani Porata, ni Adaliya, ni Aridata, 9ani Parimasita, ni Arizayi, ani Aridayi, ni Wayizata, 10minw tun ye u jugu, Amedata dencɛ Aman, ka deen tan ye. Nga u ma u bololafɛnw ta. 11O loon kelen na, mɔgɔ minw tun fagara Suzi dugu kɔnɔ, min ye masadugu ye, u nana o daa fɔ masacɛ ye.\n12A y'a fɔ a ka muso Ɛsitɛri ye ko: «Zuwifuw ye mɔgɔ kɛmɛ duuru faga Suzi dugu kɔnɔ min ye masadugu ye, ani Aman deen tan fana. U ye mun le kɛ ne ka mara tɔ nunu kɔnɔ sa? I be mun le fɛ tugu? N bena o kɛ i ye. I be mun le ɲini tugu? N be o kɛ i ye.» 13Ɛsitɛri y'a fɔ masacɛ ye ko n'a be sɔn, ko a ka sira di zuwifuw ma, minw be Suzi dugu kɔnɔ, u k'o ɲɔgɔn kɛ tugu sini ka kɛɲɛ ni masacɛ ka sira dinin ye bii, ani k'u ka Aman deen tan nunu dulon lɔgɔ kan. 14Masacɛ ye sira di, u y'o fɔ Suzi dugu kɔnɔ, u ye Aman deen mɔgɔ tan nunu dulon lɔgɔ kan. 15Zuwifu minw tun be Suzi dugu kɔnɔ, olu ye ɲɔgɔn lajɛn Adari kalo tile tan ni naaninan loon tugu, ka mɔgɔ kɛmɛ saba faga Suzi dugu kɔnɔ, nga u ma maga u bololafɛnw na.\n16Zuwifu tɔw minw tun be masacɛ ka maraw la, olu ye ɲɔgɔn lajɛn k'u juguw kɛlɛ janko k'u yɛrɛ kisi. U banbana o lonɲuman nin na k'u yɛrɛ bɔsi u juguw bolo. U y'u faga fɔɔ ka se mɔgɔ waa bi wolonwula ni duuru (75 000). Nga u ma maga u bololafɛnw na.\nZuwifuw ka ɲanagwɛ\n17O koow kɛra *Adari kalo tile tan ni sabanan loon. Tile tan ni naaninan loon na, zuwifuw lafiɲɛna ka ɲanagwɛ kɛ, ka nisɔndiya. 18Minw be Suzi dugu kɔnɔ, olu ye ɲɔgɔn lajɛn kalo tile tan ni sabanan loon, ani a tile tan ni naaninan loon fana. Kalo nin tile tan ni duurunan loon, olu fana lafiɲɛna ka ɲanagwɛ kɛ, ka nisɔndiya. 19O le y'a to zuwifu minw be kongoduguw kɔnɔ, olu be Adari kalo tile tan ni naaninan loon le kɛ u ka ɲanagwɛlon ye ka nisɔndiya kosɔbɛ, ka to ka fɛɛn dɔw di ɲɔgɔn ma.\n20Maridose y'o koow sɛbɛn k'o ci zuwifuw bɛɛ ma minw yɔrɔ tun ka surun ani minw yɔrɔ tun ka jan, masacɛ Sɛrɛsɛsi ka maraw bɛɛ la, 21k'a fɔ u ye k'u ka ɲanagwɛ kɛ saan o saan Adari kalo tile tan ni naaninan loon, ani a tile tan ni duurunan loon, 22u k'u jati loonw ye u ye hɛrɛ sɔrɔ minw na, k'u yɛrɛ bɔsi u juguw bolo, ani k'u jati kalo ye, u ka dusukasi yɛlɛmana ka kɛ nisɔndiya ye, u ka nisɔngoya yɛlɛmana ka kɛ ɲanagwɛ ye min na. Ko u ka ɲanagwɛ, ka nisɔndiya o loon nunu na, ka to ka dumuni di ɲɔgɔn ma, ani ka dɛsɛbagatɔw sɔn. 23Zuwifuw y'a latigɛ ko u tun y'a daminɛ ka koo min kɛ ka ban, ani Maridose ye min sɛbɛn, k'u bena o kɛ. 24- Bari Agagi kɔmɔgɔ Amedata dencɛ Aman min tun ye zuwifuw jugu ye, ale tun y'u fagako latigɛ. A tun ye *kalabon le kɛ, u tun be min wele ko Purimu, waasa ka se k'u faga k'u halaki pewu. 25Nga Ɛsitɛri tun tagara masacɛ fɛ, o la,e masacɛ y'a fɔ ani k'a sɛbɛn ko Aman ye kojugu min labɛn zuwifuw kama, o ka segi ka ben a yɛrɛ kuun na, ko ka Aman n'a deenw dulon lɔgɔ kan.\n26O le y'a to, u y'o loon nunu wele ko Purimu ɲanagwɛlon. O bataki nin kɔnɔnakuma kosɔn, u tun ye fɛɛn minw ye ani koo minw kɛra u la, o bɛɛ kosɔn, 27Zuwifuw y'a latigɛ u ni u kɔmɔgɔw ye, ani mɔgɔ minw tugura u kɔ, k'u bena to k'o loon fila nunu bato saan o saan o waati kelen na, ka kɛɲɛ ni min fɔr'a kɛcogo la. 28U kɔmɔgɔw bɛɛ ka kan k'u hakili to o loon nunu na, k'u bato u ka soow kɔnɔ ni maraw bɛɛ kɔnɔ ani dugubabaw bɛɛ kɔnɔ. Ko Purimu ɲanagwɛ kɛli man kan ka dabila abada zuwifuw fɛ, ani u kɔmɔgɔw ka kan k'u hakili to a la.\n29Abiyayili denmuso Ɛsitɛri, n'o ye masacɛ muso ye, ani zuwifucɛ Maridose ye sɛbɛ dɔ ci tugu janko ka se ka loon nunu wajibiya, min koo fɔra sɛbɛ dɔ nin kɔnɔ. 30U ye batikiw ci masacɛ Sɛrisɛsi ka mara kɛmɛ ni mugan ni wolonwula kɔnɔ zuwifuw bɛɛ ma. Hakilisigi kuma ni hɛrɛkuma le tun be bataki nunu kɔnɔ. 31U cira janko Purimu ɲanagwɛlon nunu kɛwaati ka yira, ka kɛɲɛ ni zuwifucɛ Maridose ni masacɛ ka muso Ɛsitɛri ka koo latigɛli ye. U ye min latigɛ u yɛrɛw ye n'u deenw ye, u bena suun don ka kasi loon minw na. 32A kɛra ten, Ɛsitɛri ka sɛbɛ sera ka Purimu ɲanagwɛlon nunu koo wajibiya, ani u y'o koo sɛbɛn sɛbɛ dɔ kɔnɔ.


Yezu ka ntalen, samarikacɛ ka ɲumanya koo la | Yezu ka ɲɛnamaya\nA KALAN KAAN NIN NA Afrikaans Albanais Allemand Alur Amharique Anglais Arabe Arménien Aymara Azéri Azéri (cyrillique) Baoulé Bassa (cameroun) Batak (Karo) Batak Toba Bicol Birman Boulou Bulgare Cambodgien Catalan Cebuano Chichewa Chitonga Chitonga (Malawi) Chitumbuka Cibemba Coréen Creole de Maurice Creole seychelles Croate Créole haïtien Dangme Danois Drehu Efik Espagnole Estonien Ewé Fidjien Finnois Fon Français Ga Georgien Goun Grec Guarani Gujarati Hiligaynon Hongrois Hébreu Igbo Iloko Indonésien Isoko Italien Japonais Javanais Jula Kabye Kazakh Kazakh (Arabe) Kikamba Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Kwanyama Lingala Lituanien Lomwe Luganda Luo Luvale Macédonien Makua Malagach Malay Malayalam Maltais Maya Moore Ndau Ndébélé Ndébélé(Zimbabwe) Norvégien Nyaneka Nyungwe Néerlandais Népali Oromo Ossete Otetela Ourdou Ouzbek Ouzbek (romain) Pangasinan Papiamento (curaçao) Persan Pidgin nigérian Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Romain Russe Samoan Sango Sena Sepedi Serbe Serbe (romain) Shona Silozi Singhalais Slovaque Slovène Sranan tongo Suédois Swahili Swahili (Rép. dém. du Congo) Tagalog Tahitien Tajiki Tatar Tcheque Thaï Tigrinya Tok pisin Tshiluba Tshwa Turc Turkmene Tuvaluan Twi Tzotzil Télougou Ukrainien Umbundu Uruund Vietnamien Wallis Waray-Waray Yoruba tamoul tchouvache\nSamarikacɛ dɔ b’a yira ko a b’a mɔgɔɲɔgɔn kanu\nƝƐNAMAYA BANBALI SƆRƆ COGO\nSAMARIKACƐ MIN Y’A YIRA KO MƆGƆYA B’A LA\nKa Yezu to Zeruzalɛmu fan fɛ hali bi, Yahutu caaman nana a sɛgɛrɛ. Dɔw b’a fɛ a k’u kalan, dɔ wɛrɛw b’a fɛ k’a kɔrɔbɔ. Sariya karamɔgɔ dɔ b’a fɛ k’a kɔrɔbɔ. A y’a ɲininga ko: “Karamɔgɔ, ne ka mun kɛ walisa ne ka ɲɛnamaya banbali sɔrɔ?”—Luka 10:25, ABM.\nYezu b’a lɔn k’o cɛɛ t’a ɲinina dɔrɔn ka lɔnniya sɔrɔ. N’a sɔrɔ a b’a fɛ ka Yezu lasun a ka kuma dɔ fɔ min bena Yahutuw kɔnɔ gwan. Yezu y’a faamu k’o cɛɛ be n’a ka miiriya ye o ɲiningali koo la. O kama, a ye hakili sɔrɔ k’a jaabi cogo dɔ la min ye cɛɛ waajibiya k’a kɔnɔko fɔ.\nYezu y’a ɲininga ko: “Mun lo fɔra sariyasɛbɛ kɔnɔ? N’i b’a kalan, i b’o faamu cogo di?” Cɛɛ be Ala ka sariya lɔn minkɛ, a basigira Deteronɔmu 6:5 ani Levitiki 19:18 kan ka Yezu jaabi ko: “I ka Matigi i ka Ala kanu n’i dusu bɛɛ ye, an’i kɔnɔ bɛɛ ye, n’i fanga bɛɛ ye, an’i hakili bɛɛ ye. I k’i mɔgɔɲɔgɔn kanu i n’a fɔ i yɛrɛ.” (Luka 10:26, 27). Yala a ka jaabili ɲɛna wa?\nYezu y’a fɔ cɛɛ ye ko: “I ka jaabili ɲɛna. I ka o kɛ, i na ɲɛnamaya.” Nka yala o ye daan sigi baro la wa? Cɛɛ ka laɲinita tɛ ka jaabili ɲuman sɔrɔ dɔrɔn. A b’a fɛ “ka jo di a yɛrɛ ma.” A tun b’a fɛ u k’a fɔ ko ale ka miiriya ka ɲi ani ko a be tɔɔw minɛ cogo bɛnnin na. O kama, a ye Yezu ɲininga ko: “Jɔn dun ye ne mɔgɔ ɲɔgɔn ye?” (Luka 10:28, 29, ABM). O ɲiningali be komi a jaabi ka nɔgɔ, nka a kɔrɔ ka bon. Mun na do?\nYahutuw b’a miiri ko minw b’u ka landaw labato, olu dɔrɔn lo ye u “mɔgɔɲɔgɔn” ye. N’a sɔrɔ olu fɛ, Levitiki 19:18 b’o miiriya tiɲɛntigiya. U b’a miiri yɛrɛ ko ka jɛn ni siya wɛrɛ mɔgɔw ye, o “daganin tɛ” (Kɛw. 10:28). O kama, sariya karamɔgɔ nin b’a jati ko a bɛnnin lo a k’a Yahutu ɲɔgɔn minɛ ka ɲɛ, nka ko basi t’a la a ka siya wɛrɛ mɔgɔw mafiɲɛya sabu olu t’a “mɔgɔɲɔgɔn” ye. N’a sɔrɔ Yezu yɛrɛ ka kalanden dɔw fana b’o lo miiri.\nYezu bena o miiriya yɛlɛma cogo di walisa o kana cɛɛ ni Yahutu tɔɔw kɔnɔ gwan? A ye ntalen dɔ la ko: “Cɛɛ dɔ tun bɔra Zeruzalɛmu n’a be tagara Zeriko. Benkannikɛlaw girinn’a kan, k’a ka faniw n’a bololafɛnw bɛɛ bɔsi a la, ka tila k’a bugɔ fɔɔ k’a kirin ka taga k’a to sira kan. O y’a sɔrɔ sarakalasebaga dɔ tun b’o sira kelen kan ka na. A ye cɛɛ mandiminin ye tuma min na, a faranna ka tɛmɛ sira faan dɔ fɛ. Levi kɔmɔgɔw dɔ fana nana se o cɛɛ ma, a y’a ye ka tɛmɛ sira faan dɔ fɛ. Nga Samarika dɔ dugutagatɔ nana se cɛɛ nin ma, a y’a ye minkɛ, a hinɛ donn’a la kosɔbɛ.”—Luka 10:30-33.\nYezu be ntalen lara cɛɛ min ye, n’a sɔrɔ o cɛɛ b’a lɔn ko sarakalasebagaw ni Levite minw be baara kɛ batoso kɔnɔ, olu caaman siginin be Zeriko. Walisa ka bɔ Zeruzalɛmu ka kɔsegi u ka soow kɔnɔ, u ka kan ka kilomɛtɛrɛ 23 lo kɛ u kɛtɔ ka panti dɔ jigi. Farati tun b’o sira kan sabu benkannikɛlaw ka dogoyɔrɔ lo. Ni sarakalasebaga ani Levite dɔ y’u Yahutu ɲɔgɔn dɔ ye gwɛlɛya la, yala u tɛna a dɛmɛ wa? Yezu y’a yira a ka ntalen na ko u m’o kɛ. A y’a yira ko mɔgɔ min ye Yahutucɛ dɛmɛ, o ye Samarikacɛ dɔ ye. Yahutuw be mɔgɔ minw mafiɲɛya, u dɔ lo.—Zan 8:48.\nSamarikacɛ ye Yahutucɛ mandiminin dɛmɛ cogo di? Yezu ko: “A gwɛrɛl’a la k’a ka jolidaw ko, ka fura kɛ u la, k’u siri. O kɔ, a y’a ta k’a la a ka fali kan ka taga n’a ye lonan jigiyɔrɔ dɔ la, k’a janto a la yen. O dugusagwɛ, a ye warigwɛ deen fila di jatigicɛ ma k’a fɔ a ye ko a k’a janto a la. Ko n’a ye musaka minw kɛ ka tɛmɛ wari hakɛ nin kan, ko n’ale kɔsegira tuma min na, ale bena o sara a ye.”—Luka 10:34, 35.\nNtalen lakalinin kɔ, Karamɔgɔba Yezu ye ɲiningali dɔ kɛ cɛɛ ye min y’a lasun ka miiri: “Benkannikɛlaw ye cɛɛ min mandimi wo, e ka miiri la, mɔgɔ saba nunu na, jumɛn y’o cɛɛ mɔgɔɲɔgɔn ye?” N’a sɔrɔ a man di sariya karamɔgɔ ye k’a fɔ ko “Samarika” lo. O kama, a ye Yezu jaabi ko: “A hinɛ donna min na.” Yezu y’o ntalen miiriya jɔnjɔn bɔ kɛnɛ kan ko: “I fana ka taga o ɲɔgɔn kɛ.”—Luka 10:36, 37.\nO ye mɔgɔ kalancogo barikaman ye dɛ! Ni Yezu tun sinna k’a fɔ cɛɛ ye dɔrɔn ko siya wɛrɛ mɔgɔw fana y’a mɔgɔɲɔgɔn ye, o cɛɛ ni Yahutu tɔɔ minw be lamɛnni kɛra, yala u tun bena sɔn o kuma ma wa? N’a sɔrɔ u tun tɛna sɔn. Nka Yezu ye ntalen min la, a ka nɔgɔ. A ye koo minw fɔ, a lamɛnbagaw b’a lɔn k’o koow be ten u ka mara la. O la do, a tun man gwɛlɛ u fɛ k’a lɔn mɔgɔ sifa min y’u mɔgɔɲɔgɔn ye. N’an be mɔgɔw kanu ani ka ɲumanya kɛ u ye i ko Ala ka Kuma b’a fɔ cogo min na, an b’a yira o cogo le la ko an ye u mɔgɔɲɔgɔn ye tiɲɛn tiɲɛn na.\nCɛɛ dɔ ye Yezu ɲininga ko ale ka kan ka mun lo kɛ walisa ka ɲɛnamaya banbali sɔrɔ. N’a sɔrɔ a ka laɲinita tun ye mun lo ye?\nYahutuw fɛ, mɔgɔ sifa jumanw lo y’u mɔgɔɲɔgɔn ye ani mun na do?\nMɔgɔ sifa min y’an mɔgɔɲɔgɔn ye, cogo juman na Yezu y’o yira ka gwɛ?\nA ci dɔ ma A ci dɔ ma Samarikacɛ dɔ b’a yira ko a b’a mɔgɔɲɔgɔn kanu\njy sap. 73 ɲɛɛ 172-173


Ɛst gir 10 AKKDC08 - O kɔ, masacɛ ye nisɔngɔ dɔ sarako - Bible Search\nƐst gir 9 Lɔn int\nƐst gir 10\nMaridose ka siko kɔrɔ\n1O kɔ, masacɛ ye nisɔngɔ dɔ sarako latigɛ a ka jamana kɔnɔ mɔgɔw ye fɔɔ ka taga se kɔgɔjida la, ani yɔrɔ wɛrɛw la. 2Maridose ye koo minw bɛɛ kɛ a ka fanga kɔnɔ ni jagwɛlɛya ye, ani masacɛ ye boɲa min la a kan, u m'o bɛɛ sɛbɛn Mɛdi ni Pɛrɛsikaw ka masacɛw ka loon o loon kibaru sɛbɛ kɔnɔ wa? 3Tiɲɛ na, Maridose le tun gwanna masacɛ Aritasɛrisɛsi kɔ. A tun kɛra mɔgɔbaba ye fanga nin kɔnɔ. Zuwifuw tun b'a jati kosɔbɛ, ani a koo tun ka di a ka siya bɛɛ ye. Bari a tun be to k'a ka koo fɔ u ye le.\n1 Maridose y'a fɔ ko: «Koo nunu bɛɛ bɔra Ala le fɛ. 2 Ne hakili be n ka siko la n tun ye min kɛ a kosɔn, o koo kɛra ka kɛɲɛ ni siko nin ye cɔ, foyi ma to. 3 Jibɔyɔrɔfitini min nana kɛ baji ye, o kɔ, yeelen yɛrɛ ka fara tile yeelen kan, ani jii caaman ka kɛ baji ye, o ye Ɛsitɛri ye, masacɛ y'ale furu k'a kɛ masamuso ye. 4 Sogojugu fila nunu, o ye Aman ni ne ye. 5 Siya minw tun yera, o ye mɔgɔ minw tun ye u yɛrɛ lajɛn janko ka zuwifuw halaki. 6 Siya min fana tun yera tugu, ale ye ne ka mɔgɔw ye Isirayɛlidenw, minw kasira Ala nɔɔ fɛ, a y'u kisi. Matigi y'a ka jama kisi. Matigi y'an kisi tɔɔrɔ bɛɛ ma, Ala ye kabakow kɛ ani kobabaw, minw ma kɛ siya wɛrɛw fɛ. 7 O la, a ye koo fila latigɛ, kelen ye siya wɛrɛw bɛɛ ta ye, kelen ye a ka jama ta ye. 8 O koo latigɛnin nunu fila bɛɛ kɛra, Ala tun ye loon min latigɛ, n'a waati, an'a tuma na janko ka siyaw bɛɛ kiti. 9 Ala jantor'a ka siya la, a y'a ka jama ka tiɲɛ fɔ. 10 O le y'a to a ka jama nin ka kan ka tile fila bato ka ɲanagwɛ *Adari kalo la, a tile tan ni naaninan n'a tile tan ni duurunan, u ka kan ka ɲɔgɔn lajɛn Ala ɲakɔrɔ janko ka ɲanagwɛ kɛ ka nisɔndiya. Waati nataw mɔgɔ minw be Ala ka jama cɛma, olu ka kan k'o ɲanagwɛ nin kɛ tuma bɛɛ.»\n11 Pitoleme ni Kileyopatiri ka masaya saan tan ni naaninan na, Dozitɔsi y'a yɛrɛ yira ko ale ye sarakalasebaga ye, Levi kɔmɔgɔ. Ale n'a dencɛ Pitoleme, olu le nana ni bataki nin ye, min kuma fɔra ka tɛmɛ. U y'a yira k'o bataki nin tun ye Purimu ta ye, ko a tun yɛlɛmana kaan wɛrɛ la Pitoleme dencɛ Lizimaki fɛ ka bɔ Zeruzalɛmu.


<< < Ezekiyɛli 5 > >>\nYɛnŋɛlɛ li yaa Izirayɛli woolo pe jɔlɔ\n1 Yɛnŋɛlɛ làa na pye fɔ: «Mboro wo na, sɛnwee pyɔ, tokobi yɔn taan wa lɛ maa pye yunŋguluwo, mɔɔ go konaa ma siyɔ wi kulu wi ni. Kona mɛɛ culo wa lɛ ma ki sire ti nuguwɔ pi taanla, mɛɛ ti kɔɔnlɔ ti yiri tɛgɛsaga taanri. 2 Pè maliŋgbɔɔnlɔ cɛnsaga kan ma Zheruzalɛmu ca ki yɔn tɔn sanga ŋa ni, na wiga ka toro mbe kɔ, ma yinzire ti tɛgɛsaga nuŋgba lɛ ma saga sogo kasɔn ni wa ca ki nandogomɔ. Kona, mɛɛ tɛgɛsaga shyɛn wogo ki lɛ, maga gbɔn tokobi ni, ma ca ki maga. Mɛɛ tɛgɛsaga taanri wogo ki jaraga tifɛlɛgɛ ki kan. Pa kona mi jate mi yaa na tokobi wi kɔw wa wi wofogo ki ni, mbe taga pe na mbaa pe purɔ. 3 Ɛɛn fɔ ma yaa yinzire ta yaga jɛnri, mberi le wa ma derigbɔgɔ ki jufa wi ni. 4 Ko puŋgo na, ma yaa jɛnri wɔ wa ki woro ti ni, mberi wa kasɔn mberi sogo. Kasɔn yaa ka yiri wa ki ni mbe Izirayɛli woolo pe ni fuun pe sogo.\n5 «We Fɔ; Yawe Yɛnŋɛlɛ le, pa lì yo yɛɛn fɔ: ‹Zheruzalɛmu ca koyi yɛɛn! Mìla ki tɛgɛ wa cɛngɛlɛ ke nandogomɔ, ma tara sannda ti tɛgɛ maga maga. 6 Ɛɛn fɔ ca woolo pè yiri ma je mala kakɔnndɛgɛŋgɛlɛ ke jɔgɔ, ma tipege pye ma wɛ cɛngɛlɛ sanŋgala ke na. Pànla ŋgasegele ke jɔgɔ ma wɛ tara nda tì pe maga ti woolo pe na, katugu ca woolo pè je na kakɔnndɛgɛŋgɛlɛ ke na, pee tanga na ŋgasegele ke na.›\n7 «Ki kala na, we Fɔ, Yawe Yɛnŋɛlɛ le, pa lì yo yɛɛn fɔ: ‹Yè jɔgɔwɔ pye ma wɛ tara nda tì ye maga ti woolo pe na. Yee tanga na kakɔnndɛgɛŋgɛlɛ ke na, yee silan ŋgasegele ke yigi mbaa tanri ke na. Yee si ya yɛrɛ mbe cɛngɛlɛ ŋgele ke yɛn ma ye maga ke kakɔnndɛgɛŋgɛlɛ ke yigi mbaa tanri ke na.› 8 Ki kala na, we Fɔ, Yawe Yɛnŋɛlɛ le, pa lì yo yɛɛn fɔ: ‹Wele, mi yaa yiri ye kɔrɔgɔ, yoro Zheruzalɛmu ca woolo wele. Mi yaa na kiti wi kɔn mboo jan ye na wa cɛngɛlɛ ke yɛgɛ sɔgɔwɔ. 9 Ye katijangara ti ni fuun ti kala na, mi yaa kala la pye ye na, na mi fa pye ye na faa, na mi se kali cɛnlɛ la pye ye na naa fyew. 10 Teele pe yaa kaa pe yɛɛra piile pe wire kara ti kaa; piile pe yaa kaa pe teele pe wire kara ti kaa. Mi yaa ka kiti kɔn mboo jan ye na. Mbele pe yaa ka koro yinwege na, mi yaa ka pe gbɔn mbe pe jaraga, mbe kari dunruya wi kɛɛ ki ni fuun ki na.›\n11 «Mi ŋa ye Fɔ, Yawe Yɛnŋɛlɛ na yinwege wolo, na mɛgɛ ki na, mi yɛn naga yuun fɔ: ‹Kì kaa pye yànla cɛnsaga kpoyi ki tɛgɛ fyɔngɔ ni ye katijangara to naa ye yarisunndo tijangara ti ni, mi fun mi yaa ye tɔngɔ mbe ye kɔ. Mi se ye yinriwɛ ta, mi yaa yiri ye kɔrɔgɔ, ye yuŋgbɔgɔrɔ se pye na na. 12 Yambewe po naa fuŋgo ki ni, ti yaa ka ca woolo pe walisaga nuŋgba woolo pe gbo wa ca nawa, juguye pe yaa ka walisaga shyɛn wogo ki woolo pe gbo tokobi ni wa ca ki kanŋgara na; mi jate mi yaa ka walisaga taanri wogo ki woolo pe gbɔn mbe pe jaraga dunruya wi kɛɛ ki ni fuun ki na, mbe taga pe na mbaa pe puro tokobi ni.›\n13 «Mi yaa na naŋgbanwa pi yaga pi pi wogo pye, mi yaa na naŋgbanwa ndorogo kala li pye ye na fɔ sa gbɔn wa li kɔsaga ki na. Mi yaa na kayaŋga ki wɔ ye ni. Pa kona ye yaa ki jɛn fɔ mi Yawe Yɛnŋɛlɛ, muwi mì para ye na, katugu mi se ya mbe ye mbasinmɛ pi kun na yɛɛ ni naa. 14 Cɛngɛlɛ ŋgele ke yɛn ma ye maga konaa leele mbele fuun pe yaa kaa tooro wa Zheruzalɛmu ca ki tanla, pe yaa ki yan fɔ mìgi ca ŋga ki pye kataga, konaa ma ye pye tifagawa yaraga. 15 Na mi ka kanla kiti wi kɔn mboo jan ye na, na naŋgbanwa po naa na kɔnrɔ tandorogo ki ni, mbe sɛnŋgbanra yo ye na naŋgbanwa gbɔɔ ni, pa kona ye yaa pye tifagawa yaraga, naa tɛgɛlɛ yaraga, naa yɛrɛwɛ konaa fyɛrɛ yaraga cɛngɛlɛ ŋgele fuun kè ye maga ke yɛgɛ na. Mi Yawe Yɛnŋɛlɛ, muwi mì yo ma.\n16 «Mi yaa ka fuŋgo wa ye na paa jɔgɔwɔ pye wangala yɛn, jaŋgo mbe ye tɔngɔ. Mi yaa kaga wa ye na mbe taga wa ye jɔlɔgɔ ki na. Mi yaa ka ti fuŋgo ki ŋgban ye na, mbe yaakara ti kɔ ye yeri. 17 Mi yaa ka fuŋgo wa ye na konaa mbe cɛnrɛ yirige mbe wa ye na, ti ye piile pe gbo. Yambewe naa legbogo yaa gbɔn ye na; mi yaa ti pe pan pe to ye na tokobi ni. Mi Yawe Yɛnŋɛlɛ, muwi mì yo ma.»


MAKABEW FƆLƆ 14 AKKDC08 - Girɛkiw ka masaya saan 172nan - Bible Search\nMAKABEW FƆLƆ 13 MAKABEW FƆLƆ 15\nMAKABEW FƆLƆ 14\nDemetiriyusi filanan ka saya\n1Girɛkiw ka masaya saan 172nan na, masacɛ Demetiriyusi filanan y'a ka kɛlɛdenw lajɛn ka Mɛdi jamana sira minɛ ko a be taga dɛmɛ ɲini waasa ka se ka Tirifɔn kɛlɛ. 2Pɛrɛsi ni Mɛdi masacɛ Arisasi y'a mɛn ko Demetiriyusi donn'a ka mara kɔnɔ tuma min na, a y'a ka kɛlɛkuntigiw dɔ ci ko ale ka ta'a minɛ. 3Ale tagara, a sera Demetiriyusi ka kɛlɛdenw kɔrɔ, ka Demetiriyusi minɛ ka na n'a ye Arisasi fɛ. Arisasi y'a bila kaso la.\n4Jamana tun be hɛrɛ la Simɔn sii bɛɛ la.\nA tun b'a ka siya ka hɛrɛ le fɛ.\nA ka mɔgɔw sɔnn'a ka fanga ma.\nA ye boɲa sɔrɔ u fɛ a sii bɛɛ la.\n5A ye tɔgɔba sɔrɔ Zope minɛko la.\nA ye Zope kɛ a ka kurunlɔyɔrɔ ye.\nDugukolodennin minw be kɔgɔji cɛma,\na ye olu sira dayɛlɛ a ka mɔgɔw ye.\n6A y'a ka siya ka mara boɲa,\na y'a ka fanga sabati jamana kɔnɔ.\n7A ye mɔgɔ caaman minɛ kɛlɛ la ka segi n'u ye.\nA sera Gazara ni Bɛtisuri, ani Zeruzalɛmu dugu yɔrɔ barikaman kɔrɔ.\nFɛɛn min tun be dugu yɔrɔ barikaman nɔgɔ Ala ɲana,\na y'o bɛɛ bɔ a kɔnɔ.\n8Mɔgɔw tun b'u ka dugukolo sɛnɛ hɛrɛ la,\nsuman tun be sɔrɔ forow kɔnɔ,\nyiriw tun be den kɛnɛyɔrɔw la.\n9Mɔgɔkɔrɔbaw tun be sigi forobayɔrɔw la,\nu bɛɛ tun be hɛrɛ koo fɔ.\nKɛlɛkɛfani ni kɛlɛkɛminan ɲanamanw tun be kanbelenw kaan na.\n10A ye dumuni di duguw ma,\na ye kɛlɛkɛminanw d'u ma,\nu be se k'u yɛrɛ tanga ni minw ye.\nA tɔgɔɲuman bɔra fɔɔ dugukolo daan na.\n11A ye kɛlɛ ban ka bɔ jamana kɔnɔ,\nIsirayɛlidenw nisɔndiyanin tun lo kosɔbɛ.\n12Mɔgɔ kelen kelen bɛɛ tun siginin be a ka *ɛrɛzɛnsun n'a ka torosun kɔrɔ,\nmɔgɔ si tun te yen k'u jaa tigɛ.\n13U kɛlɛbagaw bɛɛ tun bɔra jamana kɔnɔ,\nu tun sera siya wɛrɛw ka masacɛw kɔrɔ.\n14A y'a ka siya fantanw bɛɛ dɛmɛ.\nA ye Musa ka sariya bato,\nka Alaɲasiranbaliw ni mɔgɔjuguw bɛɛ tunu ka bɔ yen.\n15A ye boɲa la Alabatosoba kan.\nA ye minan caaman di ka fara Alabatosoba nafolo kan.\nSiparitakaw ka bataki\n16Ɔrɔmukaw ni Siparitakaw y'a mɛn ko Zonatan sara, u dusu kasira kosɔbɛ. 17Nga u nan'a mɛn fana ko a baden Simɔn kɛra sarakalasebagaw kuntigi ye a nɔɔ na, n'a be Zude mara n'a duguw kunna. 18O la, bɛɛn ni teriya min tun be olu n'a baden Zuda ni Zonatan cɛ, u y'o lakurayako sɛbɛn walaka ziralaman kan k'o ci Simɔn ma. 19U ye walaka nunu kalan jama ɲana Zeruzalɛmu. 20Siparitakaw ye bataki min ci, o filɛ nin ye:\n«Siparitakaw n'u ka dugu ɲamɔgɔw be sarakalasebagaw kuntigi Simɔn fo ka zuwifuw ka cɛkɔrɔbaw ni sarakalasebagaw, ani zuwifuw tɔw bɛɛ fo. 21Aw ye mɔgɔ minw ci ka na anw fɛ, aw ye tɔgɔba min sɔrɔ, n'aw jatinin be cogo min na, olu y'o fɔ an ye. U na diyara an ye. 22An y'u ka kuma sɛbɛn jama ka kolatigɛninw sɛbɛ kɔnɔ ko: Zuwifuw ye cidenw bila ka na an fɛ, Antiyokusi dencɛ Numeniyusi ni Zasɔn dencɛ Antipatɛri fɛ, ko u b'u ka teriya lakuraya n'an ye. 23A diyara jama ye k'u minɛ ka ɲa, k'u ka kuma sɛbɛn k'o mara jama ka sɛbɛmarayɔrɔ la, janko Siparitakaw hakili ka to a la. U y'o sɛbɛ ɲɔgɔn kelen sɛbɛn k'a ci sarakalasebagaw kuntigi Simɔn ma fana.»\n24Waati dɔ tɛmɛnin kɔ, Simɔn ye Numeniyusi ci Ɔrɔmu ni nigɛkunbɛnnan sanulaman belebele ye, janko k'a yira k'ale sɔnna bɛɛn nin na ni Ɔrɔmukaw ye. A gwiliya tun ye kilo kɛmɛ duuru ye.\nSimɔn be kɛ sarakalasebagaw kuntigi ye\n25Zuwifuw ye koo nunu mɛn tuma min na, u ko: «An bena mun le kɛ Simɔn n'a deenw ye k'u fo? 26Bari ale n'a badenw, an'a facɛ ka somɔgɔw bɛɛ tora kelen kan. U ye Isirayɛli juguw kɛlɛ k'u gwɛn, k'an ka siya hɔrɔnya.»\nO la, u ye sɛbɛnni kɛ walaka ziralamanw kan, k'u nɔrɔ kabakuruw la k'u tutu Siyɔn kulu kan. 27U ye min sɛbɛn, o filɛ nin ye ko:\n«Girɛkiw ka masaya saan 172nan na, *Eluli kalo tile tan ni seeginan loon, min ye sarakalasebagaw kuntigi Simɔn ka saan sabanan ye fanga la, ale min kɛra mɔgɔbaba ye Azaramɛli, 28sarakalasebagaw ni jama, ni zuwifuw kuntigiw, ani cɛkɔrɔbaw ye ɲɔgɔnyeba kɛ. K'an to o yɔrɔ la, u y'an hakili jigi koo dɔw la. U ko: 29Kɛlɛ caaman kɛra an ka mara kɔnɔ. Ni kɛlɛ wilila tuma o tuma, Matatiyasi deen Simɔn, Yoyaribu kɔmɔgɔw dɔ, ale n'a badenw sɔnna faratiko ma, ka wili u ka siya juguw kama. U tun b'a fɛ Alabatosoba, ani Musa ka sariya ka to seen kan. U ye boɲaba lase an ka siya ma. 30Zonatan y'an ka siya ka jɛnɲɔgɔnya sabati, a kɛra u ka sarakalasebagaw kuntigi ye, sanni a ka sa. 31Zuwifuw juguw tun b'a fɛ ka don Zude mara la ka cɛnni kɛ, ani ka Alabatosoba halaki. 32O la, Simɔn wilila ka kɛlɛ kɛ a ka siya ye. A y'a yɛrɛ bololafɛn caaman don kɛlɛkɛminanw na k'o di jamana kɛlɛdenw ma, ani ka kɛlɛdenw sara. 33A ye barika don Zude mara duguw la, ani Bɛtisuri, min be jamana daan na, zuwifuw juguw tun b'u ka kɛlɛkɛminanw mara yɔrɔ min na ka kɔrɔ. A ye zuwifuw ka kɛlɛden dɔw to o yɔrɔ la. 34A ye barika don Zope la, min be kɔgɔjida la, ni Gazara, min be Azɔti mara kɔnɔ, u juguw tun siginin be o yɔrɔ min na ka kɔrɔ. A ye zuwifu dɔw sigi o dugu nunu kɔnɔ. U mako tun be fɛɛn o fɛɛn na, k'o bɛɛ mara u kɔnɔ. 35Jama ye Simɔn ka mɔgɔtilenninya ye, o ni a b'a fɛ ka boɲa min lase a ka siya ma. A tun ye min bɛɛ kɛ, o kosɔn, u y'a kɛ u ɲamɔgɔ, ni u ka sarakalasebagaw kuntigi ye, ani a ka tilenninya ni mɔgɔsɔbɛya kosɔn, a ye min yira a ka siya faan fɛ, bari a ka siya ka kunkɔrɔta tun y'a haminako ye tuma bɛɛ. 36A ka tile la, a sera ka siya tɔw gwɛn ka bɔ Zude mara kɔnɔ, ni minw tun be Dawuda ka ciin kɔnɔ Zeruzalɛmu, minw tun ye dugu yɔrɔ barikaman nin lɔ u yɛrɛ ye. U tun be to ka bɔ yen ka taga Alabatosoba lamini nɔgɔ, k'a ka senumanya cɛn sɔbɛ la. 37Simɔn ye zuwifu kɛlɛden dɔw to o yɔrɔ la, ka barika don a la jamana ni dugu ka hɛrɛ kosɔn. A ye dɔ fara Zeruzalɛmu laminikogo jaɲa kan fana.\n38O kɔ, masacɛ Demetiriyusi filanan y'a yira ko a sɔnna Simɔn ka kuntigiya ma sarakalasebagaw kunna. 39A y'a kɛ masacɛ ka mɔgɔsɔbɛw dɔ ye, k'a boɲa kosɔbɛ. 40A tun y'a mɛn ko Ɔrɔmukaw be zuwifuw minɛ i n'a fɔ u teriw, n'u jɛnɲɔgɔnw n'u balimaw. K'u tun ye Simɔn ka cidenw minɛ ka ɲa fana. 41Ko sarakalasebagaw ni zuwifu tɔw tun sɔnna Simɔn n'a ka soo ka kɛ u ɲamɔgɔ ni sarakalasebagaw kuntigi ye kudayi fɔɔ kirasɔbɛ ka sɔrɔ. 42U ye Simɔn kɛ u ka kɛlɛkuntigi ye, ni Alabatosoba ɲamɔgɔ ye. Ale tun ka kan ka Alabatosoba baarakuntigiw woloma, ani jamana ɲamɔgɔw, ni kɛlɛkɛminanw ɲamɔgɔw, ni dugu barikamanw taw. 43O la, Simɔn kɛra Alabatosoba ɲamɔgɔ ye. Bɛɛ tun ka kan ka mɛnni kɛ a fɛ, jamana ka sɛbɛw bɛɛ tun ka kan ka labɛn a tɔgɔ la. A tun be se ka faniwulen don, ka masirifɛn sanulamanw nɔrɔ a ka fani kan. 44Jama cɛma, ni sarakalasebagaw cɛma, mɔgɔ si tun te se ka koo nunu si ban, walima k'a ka fɔta sɔsɔ, walima ka ɲɔgɔnye kɛ jamana kɔnɔ n'a ma o sira di. U tun man kan ka faniwulen don, walima ka masirifɛn sanulaman don u kaan na. 45Ni mɔgɔ o mɔgɔ ma koo nunu bato, u ka kan k'o tigi ɲaa gwan. 46Jama bɛɛ sɔnna k'o see di Simɔn ma. 47Simɔn sɔnna ka kɛ sarakalasebagaw kuntigi ye, ni kɛlɛkuntigi, ni sarakalasebagaw ni zuwifu tɔw ɲamɔgɔ ye, ka bila jama bɛɛ kunna.\n48Zuwifuw y'a latigɛ ka kuma nin sɛbɛn walaka ziralamanw kan, k'u bila Alabatosoba luu kɔnɔ, u be se ka ye yɔrɔ min na. 49Ko u bena kuma nin sɛbɛn tugu siɲɛ damani k'o sɛbɛnni mara Alabatosoba nafolo marayɔrɔ la Simɔn n'a deenw bolo kɔrɔ.»


Bibulu ka maanaw: Yezu ni samarika muso - Jehova Seerew ka ɛntɛrɛnɛti yɔrɔ daganin\nYEZU lɔra Samari walisa ka lafiɲɛ kɔlɔn dɔ daa la. A ka kalandenw tagara dumuni sanyɔrɔ dugu kɔnɔ. Yezu be kumana ni muso min ye, a nana jii bɔyɔrɔ. Yezu y’a fɔ a ye ko: “N sɔn jii la n b’a min.”\nO kuma ye muso ni kabakoya kosɔbɛ. I b’a lɔn fɛɛn min kama wa? Yezu ye Yahutu ye ani o muso ye Samarika ye. Samarikaw koo man di Yahutu caaman ye. U yɛrɛ t’a fɛ ka kuma u fɛ! Yezu kɔni be mɔgɔ sifa bɛɛ kanu. O kama, a ko: ‘Mɔgɔ min be jii delila i fɛ, n’i tun b’ale lɔn, e yɛrɛ le tun bena jii deli a fɛ ani jii min be ɲɛnamaya di mɔgɔ ma, a tun bena o di i ma.’\nMuso y’a fɔ a ye ko: ‘Juru t’i bolo, kɔlɔn fana ka dun. I bena o jii nin bɔ min?’\nYezu y’a jaabi ko: ‘N’i ye kɔlɔn nin jii min, minnɔgɔ bena i minɛ tugun. Nka jii min be ne fɛ, ni ne y’o di i ma i bena ɲɛnamaya kɛ fɔɔ abada.’\nMuso nin y’a fɔ a ye ko: ‘Matigi, o jii nin di ne ma walisa minnɔgɔ kana n minɛ tugun ani n kana na yan jita kama tugun.’\nMuso nin y’a miiri ko Yezu kaan be jii yɛrɛ yɛrɛ lo ma. Nka, Yezu tun be kumana tiɲɛn koo lo la ka ɲɛsin Ala n’a ka Masaya ma. O tiɲɛn be i n’a fɔ jii min be se ka ɲɛnamaya banbali di mɔgɔ ma.\nYezu y’a fɔ muso nin ye sisan ko: “Taga i cɛɛ wele ka na.”\nA y’a jaabi ko: “Cɛɛ te n fɛ.”\nYezu ko: ‘I ye tiɲɛn fɔ. Bari i furula cɛɛ duuru fɛ ka tɛmɛ. E ni min be ɲɔgɔn fɛ sisan, i cɛɛ tɛ.’\nMuso kabakoyara sabu o kumaw bɛɛ tun ye tiɲɛn ye. Yezu kɛra di k’o koow bɛɛ lɔn? Ala lo ye o koow bɛɛ yira Yezu la sabu a ye Ala ka Ciden ye. O yɔrɔnin bɛɛ Yezu ka kalandenw sera ani u kabakoyara k’a ye ko a be kumana Samarika muso dɔ fɛ.\nAn be kalan juman sɔrɔ maana nin na? A b’a yira ko Yezu be siyaw bɛɛ mɔgɔw minɛ ka ɲɛ. An fana ka kan k’o ɲɔgɔn lo kɛ. An man kan k’a miiri ko mɔgɔ dɔw man ɲi u ka siya kosɔn. Yezu b’a fɛ mɔgɔw bɛɛ ka tiɲɛn lɔn o min sen fɛ mɔgɔ be se ka ɲɛnamaya banbali sɔrɔ. An fana ka kan ka mɔgɔw dɛmɛ u ka tiɲɛn lɔn.\nMun na Yezu lɔra kɔlɔn dɔ daa la Samari, ani a be mun lo fɔra muso dɔ ye o yɔrɔ la?\nMun na o muso kabakoyara, Yezu ye mun lo fɔ a ye, ani mun na a y’o fɔ do?\nMuso ka miiriya la, Yezu kaan be jii sifa juman lo ma, nka o jii ye mun yɛrɛ yɛrɛ lo ye?\nMun na muso kabakoyara k’a ye ko Yezu b’ale ka koow lɔn? Yezu kɛra di k’o koow bɛɛ lɔn?\nAn be kalan juman sɔrɔ maana nin na min ɲɛsinna Yezu ni Samarika muso ma kɔlɔnda la?\nZan 4:5-43 kalan.\nAn ni mɔgɔ minw tɛ siya wala lɔyɔrɔ kelen na, an ka kan ka Yezu ladegi k’u minɛ cogo di? (Zan 4:9; 1 Kor. 9:22; 1 Tim. 2:3, 4; Titi 2:11)\nMɔgɔ mana kɛ Yezu ka kalanden ye, a tigi be duga jumanw sɔrɔ Alako ta fan fɛ? (Zan 4:14; Ezayi 58:11; 2 Kor. 4:16)\nSamarika muso ye min mɛn, a dusu diyara k’o tilan ni mɔgɔ wɛrɛw ye. Cogo juman na an be se ka kɛ ni waleɲumanlɔn ye i n’a fɔ o muso? (Zan 4:7, 28; Mat. 6:33; Luka 10:40-42)\nYezu ye koo dɔ fɔ o muso ye a ma min fɔ fɔlɔ mɔgɔ si ye.


Sad 9 AKKDC08 - «Isirayɛlidenw, aw ye mɛnni kɛ. Aw bena - Bible Search\nSad 8 Sad 10\nIsirayɛlidenw man kan ni foyi ye\n1«Isirayɛlidenw, aw ye mɛnni kɛ. Aw bena Zurudɛn baji tigɛ bii ka taga siya dɔw ka jamana minɛ, olu minw ka ca n'aw ye, u barika ka bon n'aw ta ye fana. U ka duguw ka bonbon, u laminikogow ka janjan kosɔbɛ. 2Fanga b'o mɔgɔ nunu la, u ka janjan, anakiw lo! Aw b'u lɔn, ani aw y'u koo mɛn fana ko: ‹Jɔn be se ka lɔ anakiw ɲa?› 3Aw k'a lɔn bii ko Masaba aw ka Ala be taamana aw ɲa i n'a fɔ tasuma min be cɛnni kɛ. A bena u halaki, k'u majigi aw ɲa. Aw bena u gwɛn, k'u halaki yɔrɔnin kelen i n'a fɔ Masaba tun y'a daa di aw ma cogo min na.\n4«Ni Masaba aw ka Ala y'u gwɛn ka bɔ aw ɲa ka ban tuma min na, aw kana miiri ko aw ka tilenninya kosɔn lo Masaba y'a kɛ aw sera ka jamana nin minɛ. Ayi dɛ! Masaba be siya nunu gwɛn aw ɲa u ka juguya le kama. 5A ma kɛ ko aw ka tilenninya kosɔn lo aw bena don ka jamana nin minɛ dɛ, walima aw ka ɲumanya barika la. Nga Masaba aw ka Ala bena siya nunu gwɛn ka bɔ aw ɲa u ka juguya le kosɔn. A ye layidu min ta aw bɛma Ibrayima, ni Isiyaka, ani Yakuba ye, waasa o ka dafa. 6Aw k'a lɔn ko Masaba aw ka Ala te jamanaɲuman nin dira aw ma a ka kɛ aw ta ye aw ka tilenninya kama dɛ. Bari aw yɛrɛ ye siya tulogwɛlɛnw le ye!\nMisiden sanulaman ka koo\n7«Aw ye Masaba aw ka Ala dusu gwan cogo min na k'aw to kongokolon kɔnɔ, aw k'aw hakili to o la, aw kana ɲinɛ o kɔ. Kabini aw bɔtuma Ezipiti fɔɔ ka na se yan, aw b'a la ka muruti Masaba ma.\n8«Aw ye Masaba dusu dimi kosɔbɛ k'aw to *Orɛbu kulu kɔrɔ fɔɔ a tun b'a fɛ k'aw halaki. 9- Masaba tun ye bɛɛn min kɛ n'aw ye, ne yɛlɛla kulu kan tuma min na janko k'o walaka kabakurulaman nunu minɛ, ne tora yen tile bi naani ani suu bi naani. Ne ma dumuni kɛ, n ma minni kɛ. 10Masaba ye walaka kabakurulaman fila nunu di ne ma, a yɛrɛ bolo tun y'a ka kumaw sɛbɛn u kan, a tun ye minw bɛɛ fɔ aw ye kulu kan tasuma cɛma, aw ka lajɛnlon na. 11O tile bi naani ni suu bi naani kɛnin kɔ, Masaba ye walaka fila nunu di ne ma, layidu walakaw. 12O kɔfɛ, a sɔrɔla k'a fɔ ne ye ko: ‹Jigi ka bɔ yan yɔrɔ la joona joona, i bɔra ni jama min ye Ezipiti, u y'u yɛrɛ ɲagami. Ne ye sira min don u seen kɔrɔ, u y'o bila yewu ka joo dɔ dilan ni nigɛ ye.› 13A y'a fɔ ne ye tugu ko: ‹Ne y'a kɔlɔsi ko jama nin tulo ka gwɛlɛ. 14A to, ne b'u faga k'u tɔgɔ tunu ka bɔ dugukolo kan pewu! Ne ben'a kɛ siya dɔ wɛrɛ be wili ele kɔ tugu min barika bena boɲa n'u ta ye, a bena caya n'u ye.›\n15«Ayiwa, ne kɔsegira ka bɔ kulu nin kan ni layidu walaka fila nunu ye n bolo. Tasuma tun be kulu nin yɔrɔ bɛɛ la. 16N nana aw sɔrɔ aw tun ye Masaba aw ka Ala hakɛ ta. Aw tun ye nigɛ yelen k'a kɛ misiden jaa ye, Masaba tun ye sira min don aw seen kɔrɔ, aw y'o bila yewu! 17O kosɔn, ne ye walaka fila nunu fili ka bɔ ne bolo, k'u ci aw ɲana.\nMusa be Ala daali\n18«O kɔ, ne lara duguma Masaba ɲakɔrɔ tugu ka tile bi naani ani suu bi naani kɛ, n ma dumuni kɛ, n ma jii min. Ne y'o kɛ aw ka hakɛ kosɔn aw ye minw bɛɛ kɛ Masaba faan fɛ, k'a dusu dimi kosɔbɛ. 19- Ne tun siranna Masaba ka dimi kosɔn, bari a tun dimina fɔɔ a tun b'a fɛ k'aw bɛɛ faga. Nga Masaba ye ne ka daalili minɛ tugu. 20A diminin tun be Arɔn fana kɔrɔ kosɔbɛ fɔɔ a tun b'a fɛ k'ale faga, nga ne y'a daali ale fana ye o waati la. 21Aw ye misiden jaa min dilan min kɛra aw ka hakɛ sababu ye, ne y'o fili tasuma na. N y'a cici k'a mugumugu fɔɔ a kɛra buguri ye. N y'o buguri nin ta ka taga o fili kɔɔ kɔnɔ min be woyo ka bɔ kulu kan.\n22- «Aw ye Masaba dusu dimi tugu k'aw to Tabera, ni Masa, ani Wasabaliya kaburu yɔrɔ la. 23- Masaba y'a fɔ aw ye tuma min na Kadɛsi Barineya ko aw ka taga jamana nin minɛ, ko ale b'a di aw ma, aw murutira Masaba aw ka Ala ka fɔta ma. Aw tun ma sɔn ka l'a la, aw ma sɔn ka mɛnni kɛ a fɛ. 24Kabini ne y'aw lɔn, aw be to ka muruti Masaba ma.\n25«Masaba tun ko a bena aw bɛɛ faga tuma min na, ne lara duguma a ɲakɔrɔ, ka to yen tile bi naani ani suu bi naani. 26Ne y'a daali ko: ‹Matigi, Masaba, kana i ka jama nin halaki, kana i ta halaki. I y'o min hɔrɔnya ka bɔ Ezipiti jamana na, i ka fangatigiya n'i ka sebagaya barika la. 27I hakili to i ka baarakɛla Ibrayima, ni Isiyaka, ani Yakuba la. Kana jama nin ka tulogwɛlɛya, n'a ka juguya, n'a ka hakɛ jati. 28I y'an bɔ jamana min na, kan'a to o jamana mɔgɔw k'a fɔ ko: Masaba tun ye jamana min layidu ta u ye, a tun tena se ka don n'u ye o yɔrɔ la, u koo tun man d'a ye, o la, a bɔra n'u ye ka taga u faga kongokolon kɔnɔ. 29Masaba, i ka jama lo, e ta lo, ele lo bɔra n'u ye i ka fanga n'i ka sebagaya barika la.›


GALA N'GONI 2017 Billets, sam le 3 juin 2017, 18:00 | Eventbrite\nGALA N'GONI 2017\nsam. 3 juin 2017, 18:00 – 22:30 heure : Canada (Toronto)\n18:00 – 22:30 heure : Canada (Toronto)\nPlace Jean Pigott\n110 Laurier Ouest\nLes choses à faire à Ottawa Gala Communauté\nGALA N'GONI 2017 à Place Jean Pigott\nOttawa City Hall 110 Laurier Ouest, Ottawa, Ontario K1P 1J1, Canada\ndim., 28 janv. 17:00\nTamil Heritage Month Gala\nSt. Elias Center, Ottawa\n18 $CA - 60 $CA\nsam., 27 janv. 16:00\njeu., 1 mars 15:30


Luka 24 AKKDC08 - Lɔgɔkun loon fɔlɔ sɔgɔma joona, muso - Bible Search\nLuka 23 Zan int\n(Mat 28.1-9; Mar 16.1-8; Zan 2.1-9)\n1Lɔgɔkun loon fɔlɔ sɔgɔma joona, muso nunu tun ye wusulan min labɛn, u wilila ka taga n'o ye kaburu la. 2Kabakuru belebeleba min tun kɛra ka kaburu datugu, u tagar'a sɔrɔ kabakuru nin te kaburu daa la. 3U donna kaburu kɔnɔ, u ma Matigi Yezu suu ye. 4K'u hakili ɲagaminin to o koo la, u barila ka cɛɛ fila dɔ ye. U ka faniw tun be manamana haali. 5Muso nunu siranna k'u ɲaa biri duguma minkɛ, cɛɛ nunu y'a fɔ u ye ko: «Mɔgɔ min be nii na, aw do b'o tigi yaala suuw cɛma mun na? 6- A te yan, a kununna ka ban. A tun ye kuma min fɔ aw ye k'a to Galile mara la, aw k'aw hakili jigi o la. 7A tun y'a fɔ ko wajibi lo Mɔgɔ Dencɛ ka don hakɛkɛlaw bolo, u k'a gwengwen lɔgɔ kan, ko tile sabanan a faganin kɔ, a bena kunun.»\n8O tuma na, muso nunu hakili jigira Yezu ka kuma na. 9U bɔra kaburu la ka taga o koow bɛɛ lakali kalanden tan ni kelen nunu ye, ani k'a lakali tɔw bɛɛ ye fana. 10O koo nunu lakalibagaw tun ye Zaki bamuso Mariyamu ye, ni Zaani, ani Mariyamu ka bɔ Magidala. Muso wɛrɛ minw tun be n'u ye, olu fana ye koo nunu lakali kalandenw ye ten. 11Kalandenw ma la muso nunu ka kuma na, u tun b'o jati nalomanyakuma ye. 12O n'a ta bɛɛ, Piyɛri wilila ka boli ka taga kaburu la. A sera, a ye filɛli kɛ kaburu kɔnɔ, a ye bagi gwɛman dɔrɔn lanin ye duguma. Koo minw tun kɛra, olu y'a kabakoya, a segira ka taga soo.\nKalandenw be Yezu ye\n13O loon na yɛrɛ, Yezu ka kalandenw mɔgɔ fila tun be tagara dugu dɔ la min tɔgɔ ko Emayusi. O dugu ni Zeruzalɛmu cɛ tun ye kilo tan ni kelen ɲɔgɔn ye. 14Koo minw bɛɛ tun kɛra, u tun be olu baro la ɲɔgɔn fɛ. 15K'u to baro ni sɔsɔli la, Yezu yɛrɛ nana fara u kan ka taama n'u ye, 16nga a kɛra i n'a fɔ u ɲaa tun sirinin be, u ma se ka Yezu lɔn. 17Yezu y'u ɲininga ko: «Aw be mun baro la ɲɔgɔn fɛ?»\nO tuma na, u lɔra. U ɲaa sisinin tun bɛ. 18Mɔgɔ kelen min tɔgɔ ko Kilewopasi, ale y'a jaabi ko: «Koo minw kɛra tile fila nin na, mɔgɔ si te Zeruzalɛmu min te o koow kala ma fɔɔ e dɔrɔn kɛ?»\n19Yezu y'u ɲininga ko: «O ye mun ye?»\nU y'a jaabi ko: «Nazarɛtika Yezu ka koo kɛ! A tun kɛra kira ye, a ye kabakow kɛ, ani ka setigiyakumaw fɔ Ala ni mɔgɔw bɛɛ ɲakɔrɔ. 20Nga sarakalasebagaw kuntigiw n'an ka dugu ɲamɔgɔw y'a don mɔgɔjuguw bolo waasa u k'a faga. Olu y'a gwengwen lɔgɔ kan. 21An kɔni jigi tun b'a kan ko mɔgɔ min ka kan ka Isirayɛlidenw kunmabɔ, ko ale tun lo. Nga, koo nunu kɛra, a tile saba ye bii ye. 22An kalandenw cɛma, musow be yen. Olu dɔw tun tagara sɔgɔma joona kaburu la, ka segi ka na an kabakoya 23ko u m'a suu ye. U y'a fɔ an ye ko mɛlɛkɛ dɔw y'u yɛrɛ yira u la k'a fɔ u ye ko a be nii na. 24An tɔɲɔgɔn dɔw tagara kaburu la k'a lajɛ fana. Musow y'a fɔ cogo min na, u tagar'a sɔrɔ ten nga u ma a yɛrɛ ye.»\n25O tuma na, Yezu y'a fɔ u ye ko: «Aw ye hakilitanw ye dɛ! Aw te la kiraw ka kuma fɔnin na joona fana. 26Wajibi tun lo Ala ka Mɔgɔ wolomanin nin tun ka tɔɔrɔ ten ka sɔrɔ ka boɲa sɔrɔ Ala fɛ.» 27O kɔ, Ala ka kuma ye min fɔ a ka koo la, a ye olu bɛɛ fɔ k'a gwɛya u ye, k'a ta Musa ye kuma min sɛbɛn fɔɔ ka n'a bila kiraw bɛɛ ka sɛbɛnninw ma.\n28U tun be tagara dugu min na, u surunyana o la tuma min na, Yezu y'a kɛ i n'a fɔ a b'a fɛ ka taga k'u to yen. 29Nga u y'a daali ko a ka to u fɛ bari tile be ɲini ka ban. O la, a tora u fɛ u ka jatigiso kɔnɔ. 30Dumunikɛtuma, Yezu sigira n'u ye dumuni na, a ye buru ta ka barika la Ala ye, k'a tilantilan k'a d'u ma. 31O tuma na, u ɲaa yɛlɛla, u y'a lɔn, nga a tununa ka bɔ u ɲakɔrɔ. 32U y'a fɔ ɲɔgɔn ye ko: «A tun be kumana an fɛ sira kan tuma min na ka to ka Ala ka kuma ɲafɔ an ye ka gwɛ, an nisɔndiyanin tun tɛ wa?»\n33O yɔrɔnin bɛɛ, u wilila ka segi ka taga Zeruzalɛmu. U tagara ciden tan ni kelen ni kalanden tɔw lajɛnnin sɔrɔ yen. 34Olu y'a fɔ mɔgɔ fila nunu ye ko Matigi kununna tiɲɛ na, u ko a y'a yɛrɛ yira Simɔn na.\n35O tuma na, olu fila ye Yezu ye sira kan cogo min na, ani k'a lɔn cogo min na dumuni kɛtuma na, u y'o lakali kalanden tɔw ye.\n36Ka kalanden fila nunu to o kuma na dɔrɔn, u barila ka Yezu ye u cɛma. A y'a fɔ u ye ko: «Ala ka hɛrɛ kɛ aw ye.»\n37U siranna kosɔbɛ bari u tun be miiri ko suja dɔ lo. 38Nga Yezu y'a fɔ u ye ko: «Mun na aw be siran? Mun y'a to aw be sigasiga ten? 39Aw ka ne tigɛ ni n seenw filɛ, ne yɛrɛ lo tigitigi. Aw ye maga ne la k'a filɛ, aw ben'a ye ko farisogo ni kolo be ne la k'a sɔrɔ olu te suja la.»\n40O fɔnin kɔ, a y'a tigɛ n'a seenw yira u la. 41U nisɔn diyara kosɔbɛ, ka kabakoya, o le y'a to u ma l'a la ko Yezu lo. O la, Yezu y'u ɲininga ko: «N be dumunifɛn dɔ sɔrɔ aw fɛ yan wa?» 42U ye jigɛwusunin kunkurun dɔ d'a ma. 43A y'a minɛ k'a ɲimi u ɲana.\n44O kɔ, a y'a fɔ u ye ko: «Tuma min na ne tun ma sa ban, koo minw fɔra Musa ka sariya, ni kiraw ka kitabuw, ani Dɔnkiliw Ala ye kitabu la ne ka koo la, ne tun y'a fɔ aw ye ko wajibi lo o bɛɛ ka kɛ.»\n45O tuma na, a ye hakili d'u ma waasa u ka se ka Ala ka kuma faamu. 46A y'a fɔ u ye ko: «A fɔra Ala ka kuma na ko mɔgɔw bena Ala ka Mɔgɔ wolomanin tɔɔrɔ, k'a faga, a bena kunun a tile sabanan loon. 47A ka kibaru ka kan ka fɔ siyaw bɛɛ ye waasa u ka nimisa ka faran u ka kojuguw la, u ka hakɛw ka yafa. O ka kan ka daminɛ Zeruzalɛmu. 48Aw ka kan ka kɛ o koow lakalibagaw ye, bari aw y'o ye. 49- Ne Faa y'a daa di ko a bena fɛɛn min d'aw ma, ne yɛrɛ bena o ci aw ma. Aw kɔni ka to dugu nin kɔnɔ fɔɔ aw ka sebagaya sɔrɔ ka bɔ Ala fɛ.»\nYezu be yɛlɛ sankolo la\n50- O kɔ, Yezu tagara ni kalandenw ye fɔɔ Betani faan fɛ. A y'a bolow kɔrɔta ka duba kɛ u ye. 51K'a to duba kɛli la u ye, a bɔra u kɔrɔ, ka yɛlɛ sankolo la. 52Kalandenw birila k'a bato. O kɔ, u segira Zeruzalɛmu ni nisɔndiyaba ye. 53O yɔrɔ la, u tun be to ka taga Alabatosoba kɔnɔ tuma bɛɛ ka Ala tanu.


Zoz 22 AKKDC08 - O kɔ, Zozuwe ye Urubɛn kɔmɔgɔw wele, - Bible Search\nZoz 21 Zoz 23\nIsirayɛliden minw be Zurudɛn baji kɔfɛ\n1O kɔ, Zozuwe ye Urubɛn kɔmɔgɔw wele, ni Gadi taw ani Manase taw tilan kelen 2- k'a fɔ u ye ko: «Masaba ka baarakɛla Musa ye fɛɛn min fɔ aw ye, aw ye o bɛɛ kɛ, aw fana ye mɛnni kɛ ne fɛ ne ka kuma bɛɛ la. 3Kabini waatijan fɔɔ ka na se bii ma, aw ma sɔn ka boli k'aw badenw to, aw fana ye Masaba aw ka Ala ka fɔta kɛ. 4Sisan Masaba aw ka Ala ye lafiɲɛyɔrɔ di aw badenw ma i ko a tun y'a fɔ cogo min na. Masaba ka baarakɛla Musa ye jamana min di aw ma Zurudɛn baji kɔfɛ, aw ka segi ka taga aw ka soo, o yɔrɔ la. 5Masaba ka baarakɛla Musa ye sariya ni kuma minw fɔ aw ye, aw ka olu bato ka ɲa, aw ka Masaba aw ka Ala koo diya aw yɛrɛ ye, k'a ka kuma bato ka taama ka kɛɲɛ n'a sago bɛɛ ye. Aw ye nɔrɔ ale la, ka baara kɛ ale ye n'aw dusu bɛɛ ye.» 6O kɔ, Zozuwe ye duba kɛ u ye ka sira di u ma. U segira ka taga soo.\n7Musa tun ye niyɔrɔ di Manase kɔmɔgɔw tilan kelen ma *Basan mara la. O kɔ, Zozuwe fana ye niyɔrɔ di tilan filanan nin ma u badenw gɛrɛfɛ Zurudɛn baji kɔfɛ tileben ɲafan na. Zozuwe ye sira d'u ma tuma min na, a ye duba kɛ u ye 8k'a fɔ u ye ko: «Aw ye kɔsegi ka taga soo ni aw ka nafoloba ye: begɛn caaman, ni warigwɛ, ani sanu, ni zira ani nigɛ, ni fani caaman. Aw k'aw juguw bololafɛnw tilantilan aw ni ɲɔgɔn cɛ.»\n9O la, Urubɛn kɔmɔgɔw ni Gadi kɔmɔgɔw ani Manase kɔmɔgɔw tilan kelen kɔsegira. U bɔra Isirayɛlidenw kɔrɔ Silo, Kanaan jamana na, ka taga Galaadi, min tun kɛra u niyɔrɔ ye i ko Masaba y'a fɔ Musa ye cogo min na.\nSarakabɔyɔrɔ min lɔra Zurudɛn baji gɛrɛfɛ\n10Urubɛn kɔmɔgɔw, ni Gadi kɔmɔgɔw ani Manase kɔmɔgɔw tilan kelen tagara se Gelilɔti, Zurudɛn baji mara la, Kanaan jamana na. U ye sarakabɔyɔrɔ dɔ lɔ Zurudɛn baji la, o sarakabɔyɔrɔ nin tun ka jan kosɔbɛ fɔɔ mɔgɔ ɲaa be bɔ a fɛ. 11Isirayɛliden tɔw y'a mɛn tuma min na k'u ye sarakabɔyɔrɔ lɔ Gelilɔti, Kanaan jamana kɔnɔ, Zurudɛn baji mara la min ye o ta ye, 12u bɛɛ ye ɲɔgɔn lajɛn Silo janko ka taga u kɛlɛ. 13U ye sarakalasebaga Eleyazari dencɛ Pinasi ci u fɛ Galaadi jamana na. 14Ɲamɔgɔ tan tun farala a kan, ɲamɔgɔ kelen ka bɔ Isirayɛli ka deen tan nunu kɔmɔgɔw cɛma, ɲamɔgɔ kelen kelen, ka kɛɲɛ n'u ka fadenyabolo ye. U kelen kelen bɛɛ tun ye gwatigiw ye Isirayɛlidenw ka fadenyabolow cɛma. 15Olu tagara Urubɛn kɔmɔgɔw ni Gadi kɔmɔgɔw ni Manase kɔmɔgɔw tilan kelen fɛ Galaadi mara la, k'a fɔ u ye ko: 16- «Masaba ka jama bɛɛ lajɛnnin y'a fɔ ko: ‹Mun na aw ye tilenbaliyako nin kɛ Isirayɛli ka Ala ɲakɔrɔ? Mun na aw y'aw kɔɔ sin Masaba ma sisan, ka sarakabɔyɔrɔ lɔ, ka muruti a ma bii? 17- An tun ye kojugu min kɛ Pewɔri, o t'an labɔ wa? Masaba tun y'a ka jama halaki o kosɔn, o bɛɛ n'a ta, halibi an yɛrɛ ma saniya ka bɔ o koo nin na fɔlɔ. 18N'aw y'aw kɔɔ sin Masaba ma bii, n'aw murutira Masaba ma, a bena dimi Isirayɛli jama bɛɛ lajɛnnin kɔrɔ sini. 19Jamana min kɛra aw niyɔrɔ ye, n'aw be miiri k'o nɔgɔnin lo, aw ka na Masaba ka jamana kɔnɔ a sigiyɔrɔ la, ka na sigi an cɛma. Aw kana muruti Masaba ma, aw fana kana faran ka bɔ an na, ka sarakabɔyɔrɔ dɔ lɔ aw yɛrɛ ye, min be danna Masaba an ka Ala ta la. 20- Fɛɛn minw tun bilara Ala ye, Zera dencɛ Akan tun ye kojugu kɛ k'u dɔ ta tuma min na, Ala tun ma dimi Isirayɛli jama bɛɛ le kɔrɔ wa? Akan kelen dama tun ma sa a ka kojugu nin kosɔn.› »\n21Urubɛn kɔmɔgɔw ni Gadi kɔmɔgɔw ani Manase kɔmɔgɔw tilan kelen y'a fɔ Isirayɛlidenw ka fadenyabolow ɲamɔgɔw ye ko: 22«Setigi Ala, Masaba! Setigi Ala, Masaba b'a lɔn, ani Isirayɛlidenw ben'a lɔn fana. Ni murutiko lo, walima ni kojugu lo n'an y'a kɛ Masaba la, a kana an to bii. 23N'an ye sarakabɔyɔrɔ wɛrɛ lɔ janko k'an kɔɔ sin Masaba ma, n'an b'a fɛ ka saraka jɛnita ni suman sarakaw le bɔ a kan, ani jɛnɲɔgɔnya sarakaw, Masaba le bena an ɲininga o la. 24An hakili ɲagaminin le y'a kɛ, an tun be miiri ko loon be loon na, aw deenw be se k'a fɔ an deenw ye ko: ‹Bɛɛn be aw ni Masaba, Isirayɛli ka Ala cɛ wa? 25Masaba ma Zurudɛn baji le kɛ an daan ye wa? Aw Urubɛn ni Gadi kɔmɔgɔ nunu, niyɔrɔ t'aw fɛ Masaba ka koo la!› O la, aw deenw bena kɛ sababu ye an deenw tena siran Masaba ɲa tugu. 26O le tun y'a to an ko an ka sarakabɔyɔrɔ dɔ lɔ, a ma kɛ saraka jɛnita kama, walima dɔ wɛrɛ kama. 27A be kɛ taamasiɲɛ ye an ni aw cɛ, ani an kɔmɔgɔw ni aw taw cɛ, ko an be Masaba bato ni saraka jɛnitaw ye, ni jɛnɲɔgɔnya taw, ani saraka wɛrɛw, janko aw deenw kan'a fɔ loon dɔ la, an deenw ye ko niyɔrɔ te u fɛ Masaba ka koo la. 28An tun y'a fɔ ko n'u y'o kuma ɲɔgɔn fɔ loon dɔ an ma, walima an kɔmɔgɔw ma, an bena u jaabi ko: ‹Aw ma sarakabɔyɔrɔ nin ye, an faaw ye o min lɔ wa? O ni Masaba ta bɛɛ lɔcogo ye kelen ye. U tun m'a lɔ saraka jɛnitaw ni saraka wɛrɛ bɔni kama dɛ, nga a kɛra taamasiɲɛ ye an ni aw fɛ.› 29O miiriya ka jan an na k'a fɔ ko an be muruti Masaba ma k'an kɔɔ sin a ma bii, ka sarakabɔyɔrɔ dɔ lɔ, ka saraka jɛnitaw ni suman sarakaw ani dɔ wɛrɛw bɔ a kan, ni Masaba an ka Ala ka sarakabɔyɔrɔ tɛ, min lɔnin be a sigiyɔrɔ ɲafɛ.» 30Sarakalasebaga Pinasi, ni Isirayɛli jama ka gwatigiw ni jama ɲamɔgɔ minw tun be n'a ye, olu ye Urubɛn ni Gadi ni Manase kɔmɔgɔw tilan kelen ka kuma mɛn tuma min na, u wasara. 31Sarakalasebaga Eleyazari dencɛ Pinasi y'a fɔ Urubɛn ni Gadi kɔmɔgɔw ani Manase kɔmɔgɔw tilan kelen ye ko: «An lar'a la bii ko Masaba be n'an ye, bari aw ma kojugu kɛ Masaba la. O la, aw ye Isirayɛlidenw ɲuman bɔ Masaba bolo.»\n32Sarakalasebaga Eleyazari dencɛ Pinasi ni ɲamɔgɔ nunu bɔra u kɔrɔ Galaadi mara la ka taga Kanaan jamana na, Isirayɛliden tɔw fɛ, ka koo nin ɲafɔ u ye. 33Olu fana wasara o kuma na. U ye Ala tanu. O la, Urubɛn ni Gadi kɔmɔgɔw tora jamana nin kɔnɔ, Isirayɛlidenw ma taga u kɛlɛ ani ka cɛnni kɛ u ka mara la tugu. 34Urubɛn ni Gadi kɔmɔgɔw y'a fɔ ko sarakabɔyɔrɔ nin kɛra taamasiɲɛ ye olu fɛ ko Masaba ye Ala ye. O la, u y'a tɔgɔ la ko: «Seere.»


Yezu ka ntalen dencɛ tununin koo la | Yezu ka ɲɛnamaya\nDENCƐ MIN TUN TUNUNA, YEZU BE NTALEN LA A KOO LA\nN’a sɔrɔ Yezu bele be Pere, Zurudɛn baji tilebɔ fan fɛ. A tun ye ntalen la sagaden tununin ani warigwɛ tununin koo la. O ntalenw y’a yira ko ni jurumukɛla dɔ nimisara ani ka kɔsegi Ala ma, an ka ɲi ka ninsɔndiya. Fariziɲɛw ni sariya karamɔgɔw be Yezu kɔrɔfɔ sabu a tɛ ban o jurumukɛlaw la. Yala u ye Yezu ka ntalen fila nunu faamu wa? Ni Jehova y’a ye ko jurumukɛla dɔ nimisara, a ninsɔn be diya cogo min na, yala u y’o faamu wa? Walisa k’o miiriya bɔ kɛnɛ kan tugun, Yezu ye ntalen wɛrɛ la min be mɔgɔ dusukun lamaga.\nFaa dɔ n’a dencɛ fila lo kofɔra o ntalen na, nka dencɛ fitininman lo kofɔra siɲɛ caaman. Yezu ye min fɔ o dencɛ koo la, Fariziɲɛw ni sariya karamɔgɔw ani mɔgɔ tɔɔ minw be Yezu lamɛnna, olu bɛɛ ka ɲi k’o kɔrɔ faamu. Nka Yezu ye min fɔ facɛman ni dencɛkɔrɔba koo la, o fana kɔrɔtanin lo sabu mɔgɔ be se ka hakili sɔrɔ u ka koow la. Yezu ka ntalen lajɛtɔ, an ka miiri o mɔgɔ saba nunu koo la.\nYezu y’a daminɛ ko: “Dencɛ fila tun be cɛɛ dɔ fɛ. Dɔgɔman y’a fɔ a facɛ ye ko: ‘N Faa, ne bena min sɔrɔ i cɛɛn na, o di ne ma.’ O tuma na, facɛman y’a ka nafolo tilan u cɛ.” (Luka 15:11, 12). A kɔrɔsi ko dencɛ fitininman tɛ a ka cɛɛn ninyɔrɔ ɲinina sabu u faa sara le dɛ! Ayi, faa bele be niin na. Nka a b’a ninyɔrɔ fɛ sisan yɛrɛ le. O la, a bena se k’a sago kɛ n’o ye. A ye mun lo kɛ?\nYezu y’a ɲɛfɔ ko: “Tile damani tɛmɛnin kɔ, dɔgɔman nin ye fɛɛn minw sɔrɔ cɛɛn na, a y’u feere ka taga n’a wari ye jamanajan dɔ la, k’o bɛɛ cɛn kakalaya la.” (Luka 15:13). Deen tun lafiyanin lo a faso la. A faa b’a janto a la ani a b’a mako wasa. Sanni a ka to n’a faa ye, a tagara jamana wɛrɛ la. A ye min sɔrɔ cɛɛn ye, a y’o tiɲɛ kakalayakow la. O kɔ, gwɛlɛya y’a sɔrɔ.\n“A ka wari bɛɛ banna tuma min na, kɔngɔba donna o jamana na, a ka dumuni dɛsɛra. A tagara don baara la dugulen dɔ fɛ, ale y’a bila ka taga lɛɛw dɛndɛ a ka forow la. A tun b’a fɛ ka lɛɛw ka dumuni dumu kɔngɔ kosɔn, nga mɔgɔ si tun t’o d’a ma.”—Luka 15:14-16.\nAla ka sariya tun b’a fɔ ko lɛɛw saniyanin tɛ. Nka dencɛman nin tun y’o bɛgɛnw lo dɛndɛbaga ye. Kɔngɔ tun be ɲini k’a faga fɔɔ a ɲɛɛ bɔra lɛɛw ka dumuni fɛ. A gwanna a kun tuma min na, “a ye hakili sɔrɔ.” A ye mun lo kɛ do? A ko: “Baaraden caman bɛ ne fa ka so, u bɛ dumuni kɛ fo k’a tɔ to, ne kɔni bɛ sa kɔngo bolo yan. Ne na wuli ka taa ne fa ka so, k’a fɔ a ye ko: Ne fa, ne ye Ala hakɛ ta, ne ye e fana hakɛ ta. Ne man kan ka wele i denkɛ tun. I ka ne minɛ i ko i ka baaraden dɔ.” O kɔ, a wulila ka taga a faa fɛ.—Luka 15:17-20, ABM.\nA faa bena a minɛ cogo di? Yala a bena dimi a kɔrɔ ani ka sɔngɔ a kan ko a ye hakilintanya kɛ ka soo bila wa? Yala a bena a mako bɔ a dencɛ la ani ka ban k’a bisimila wa? Ni ele tun lo, i tun bena mun lo kɛ? N’i deen dɔ lo tun y’o ɲɔgɔn kɛ do?\nDENCƐ MIN TUN TUNUNA, A YERA\nFacɛman ye min kɛ, Yezu y’o ɲɛfɔ ko: Ka dencɛman “to yɔrɔjan, a faa y’a ye, a hinɛ donna a la. A bolila ka taga bolo meleke a dencɛ kaan na.” (Luka 15:20). Faa y’a dencɛ bisimila a ka soo hali k’a sɔrɔ a y’a mɛn ko a dencɛ tun be kakalayakow lo kɛra. Yahutu diinan kuntigiw ko u be Jehova lɔn ani ko u b’ale lo batora. Nka facɛman nin y’a dencɛ minɛ cogo min na, yala o bena u dɛmɛ k’a faamu an sankolola Faa be min miiri n’a y’a ye ko jurumukɛla dɔ nimisara wa? Yala u bena a faamu k’o miiriya kelen lo be Yezu kɔnɔ wa?\nKomi facɛman ye hakilitigi ye, n’a sɔrɔ a y’a dencɛ ɲɛda cogo filɛ k’a lɔn ko a nimisara. A wulila k’a dencɛ kunbɛn ni kanuya ye. O ye dencɛman lasun ka sɔn a ka jurumuw ma. Yezu y’o lakali ten ko: “Deen y’a fɔ a faa ye ko: ‘N faa, ne ye Ala hakɛ ta k’i fana hakɛ ta. Ne man kan ka wele ko i deen tugu.’”—Luka 15:21.\nNka faa y’a fɔ a ka baaradenw ye ko: “Aw ka teliya ka na ni foroca ye, min ka ɲi tɔw bɛɛ ye, a b’o don. Aw ka bololanigɛ don a bolo la ka sanbara d’a ma, a b’o don. Aw ka na ni misiden tulɔnin ye k’a faga ka dumuni tobi. An b’o dumu ka ɲanagwɛ, bari ne deen min filɛ nin ye, a tun tununa, a yera. A kɛra i n’a fɔ a sara ka kunun.” O kɔ, “u ye ɲanagwɛ daminɛ.”—Luka 15:22-24.\nO tuma na, dencɛkɔrɔba be foro la. Yezu y’a fɔ a koo la ko: “Ale segitɔ, a surunyana soo la tuma min na, a ye fɔlifɛnw ni dɔnsen mankan mɛn. A ye baaradenw kelen wele k’a ɲininga ko mun le kɛra soo. Baaraden nin y’a jaabi ko: ‘I dɔgɔcɛ segira ka na, i faa ye misiden tulɔnin faga, bari a segira kɛnɛya la.’ O la, dencɛ fɔlɔ dimina, a tun t’a fɛ ka don soo. A faa bɔra ka taga daali ko a ka don. O tuma na, a y’a fɔ a faa ye ko: ‘A filɛ, ne saan caaman ye nin ye, ne be baara kɛra i ye. Ne ma ban i ta ma tuma si. O n’a ta bɛɛ, i ma deli ka hali baden yɛrɛ di ne ma waasa ne ni n teriw ka ɲanagwɛ ɲɔgɔn fɛ. Nga i deen min filɛ nin ye, a y’i ka nafolo bɛɛ cɛn ni sunguru ye. A segira ka na tuma min na, i ye misiden tulɔnin faga a ye.’”—Luka 15:25-30.\nMɔgɔ jumanw lo be i n’a fɔ o dencɛkɔrɔba, n’u be Yezu jalaki sabu a be hinɛ mɔgɔ gwansanw ni jurumukɛlaw la ani a b’u dɛmɛ? Fariziɲɛw ni sariya karamɔgɔw lo. U ka hinɛbaliya lo y’a to Yezu y’o ntalen la. Mɔgɔ o mɔgɔ be Ala jalaki sabu a be hinɛ kojugukɛlaw la, o tigi ka kan ka hakili sɔrɔ o ntalen na.\nFacɛman ye min fɔ a dencɛkɔrɔba ye, Yezu y’o lakali k’a ka ntalen kuncɛ. A ko: “N deen, i be ne fɛ tuma bɛɛ, fɛɛn minw bɛɛ be ne fɛ, o bɛɛ ye i ta ye. Nga an ka kan ka nisɔndiya ka ɲanagwɛ, bari i dɔgɔnin min filɛ nin ye, a kɛra i n’a fɔ a sara ka kunun, a tun tununa, nga a yera.”—Luka 15:31, 32.\nDencɛkɔrɔba ye min kɛ faa kumanin kɔ, Yezu m’o fɔ. Nka Yezu sanin n’a suu kununin kɔ, “sarakalasebaga caaman sɔnna ka la [a] la.” (Kɛwaliw 6:7). N’a sɔrɔ u dɔw tun be yen tuma min na Yezu be ntalen barikaman nin lara. Siga t’a la, olu yɛrɛ fana sera ka hakili sɔrɔ, ka nimisa, ani ka kɔsegi Ala ma.\nYezu ye miiriya jɔnjɔn minw bɔ kɛnɛ kan o ntalen fɛ, k’a ta o loon ma, a ka kalandenw man kan ka ɲinɛ u kɔ. O miiriya fɔlɔ ye ko sanni an ka tugu an negelakow kɔ ani ka tunu “jamanajan” dɔ la, a ka fisa an ka to Ala ka jɛnkulu kɔnɔ, yɔrɔ min na an sankolola Faa b’an tanga, k’an mako wasa ani k’an kanu.\nO ntalen ka miiriya jɔnjɔn filanan ye ko n’an ye jurumu kɛ, an k’an majigi ka segi an Faa ma walisa an koo ka diya a ye tugun.\nMiiriya jɔnjɔn wɛrɛ ye ko facɛman sɔnna ka yafa ani k’a dencɛ bisimila. Nka, dencɛkɔrɔba y’a yira ko ale be dimiya mara ani a tɛ sɔn ka ninsɔndiya ni jurumukɛla nimisara ani a kɔsegira ka na. N’an balima dɔ ye jurumu kɛ, n’a nimisara tiɲɛn tiɲɛn na ani n’a kɔsegira a ‘Faa ka soo,’ an ka ɲi ka yafa a ma ani k’a bisimila. An ka ɲi ka ninsɔndiya sabu “a kɛra i n’a fɔ [a tigi] sara ka kunun, a tun tununa, nga a yera.”\nYezu ye ntalen nin la jɔn lo ye ani mun na?\nJɔn lo kofɔra siɲɛ caaman ntalen nin na ani mun lo y’a sɔrɔ?\nDencɛ fitininman seginin kɔ soo, a facɛ ye mun lo kɛ?\nFacɛman hinɛna a dencɛ la cogo min na, o be Jehova ni Yezu ka kokɛcogo yira cogo di?\nDencɛkɔrɔba ye min kɛ, o be Fariziɲɛw ni sariya karamɔgɔw ka kokɛcogo yira cogo di?\nI ye kalan juman lo sɔrɔ Yezu ka ntalen nin na?\nA ci dɔ ma A ci dɔ ma Dencɛ min tun tununa, a kɔsegira soo\njy sap. 86 ɲɛɛ 200-203


Yir 3 AKKDC08 - «Sɛbɛ ci Krista ka jama ka mɛlɛkɛ ma - Bible Search\nYir 2 Yir 4\n1«Sɛbɛ ci Krista ka jama ka mɛlɛkɛ ma Saadi k'a fɔ u ye ko:\nAla ka Nii wolonwula ni lolo wolonwula be min fɛ, ale ko: Ne b'aw ka kɛwaliw lɔn. U b'a miiri ko aw ɲanaman lo, k'a sɔrɔ aw ye suuw ye Ala ɲana. 2Aw k'aw yɛrɛ minɛ, waasa barika dɔɔni min b'aw la, o fana kana nagasi. Bari aw ka kɛwaliw si ma ne ka Ala ɲaa fa. 3- Aw ye kuma min mɛn ka sɔn a ma, aw k'aw hakili jigi o la, k'aw sɔɔn yɛlɛma k'o kuma nin minɛ ka ɲa. N'o tɛ, ne bena na bari aw la i n'a fɔ soon, aw tena ne natuma lɔn. 4Mɔgɔ damani kɔni b'aw fɛ Saadi minw ma nɔgɔ. Olu bena fani gwɛmanw don ka n bila sira, bari u ka kan n'o ye. 5- Ayiwa, ni min ye see sɔrɔ, o tigi fana bena fani gwɛman don. N ten'a tɔgɔ jɔsi ka bɔ nii banbali sɛbɛ kɔnɔ. Nga n bena sɔn k'a yira n Faa n'a ka mɛlɛkɛw la, k'o tigi ye ne ta ye.\n6Nii Senuman be min fɔra Krista ka jama ye, ni min b'a fɛ ka faamuli kɛ o la, o tigi k'a tulo malɔ a fɛ ka ɲa.\n7- «Sɛbɛ ci Krista ka jama ka mɛlɛkɛ ma Filadɛlifi k'a fɔ u ye ko:\nDawuda ka konnigɛ be min bolo, ale ye Senuman ye tigitigi, ale min be daa yɛlɛ ni mɔgɔ si te se k'a tugu, n'a y'a tugu, mɔgɔ si te se k'a yɛlɛ, ale ko: 8Ne b'aw ka kɛwaliw lɔn. Ayiwa, ne ye daa dɔ yɛlɛ aw ɲa, mɔgɔ si te se ka min tugu. Fanga bɛrɛ t'aw la, nga aw ye ne ka kuma bato, aw ma bɔ ne kɔ. 9- Ayiwa, n bena Sutana batobagaw karaba aw ye, olu minw k'u ye zuwifuw ye k'a sɔrɔ zuwifuw tɛ, galontigɛlaw lo. N bena u wajibiya ka na u kunbiri gwan aw kɔrɔ. O la, u ben'a lɔn ko aw koo ka di ne ye. 10Aw banbana ka ne ka kuma bato. O la, ne fana bena aw kɔlɔsi tɔɔrɔ tuma na, min bena don diɲɛ mumɛ bɛɛ kɔnɔ ka mɔgɔw kɔrɔbɔ. 11N be na yanni dɔɔni. Aw ye jija k'aw yɛrɛ kɔlɔsi waasa mɔgɔ si kana na aw ka sara bɔsi aw la. 12- Ni min ye see sɔrɔ, n ben'a kɛ o tigi be to n ka Ala batoso kɔnɔ i n'a fɔ samasen. A bena to yen kudayi. Ne bena n ka Ala n'a ka dugu tɔgɔ sɛbɛn a kan, o dugu nin ye Zeruzalɛmu kura ye min bena jigi ka bɔ Ala fɛ arijana na. Ne bena n tɔgɔkura fana sɛbɛn a kan.\n13Nii Senuman be min fɔra Krista ka jama ye, ni min b'a fɛ ka faamuli kɛ o la, o tigi k'a tulo malɔ a fɛ ka ɲa.»\n14- «Sɛbɛ ci Krista ka jama ka mɛlɛkɛ ma Lawodise k'a fɔ u ye ko:\nMin tɔgɔ ko Amiina, ale min ye Seere tilennin tigitigi ye, Ala ka danfɛnw bɛɛ bɔra ale min na, a ko: 15Ne b'aw ka kɛwaliw lɔn. Aw ma suma i n'a fɔ jisuma, aw gwannin te i n'a fɔ jigwannin. N'aw tun kɛra nunu fila la dɔ ye, o tun ka fisa. 16Aw gwannin tɛ, aw sumanin tɛ fana, aw walawalanin be, o tuma na ne bena aw fɔɔnɔ. 17Aw b'a miiri ko aw ye fɛntigiw ye, ko fɛɛn bɛɛ b'aw fɛ, ko aw wasara, k'a sɔrɔ aw m'a lɔn ko aw ye dɛsɛbagatɔw ni makaritɔw, fantanw, ni fiɲɛntɔw ani fɛɛrɛtɔw ye. 18Ayiwa, ne b'aw ladi. Aw ye na sanu yɛrɛ yɛrɛ san ne fɛ, fɛɛn min b'a to aw be kɛ fɛntigiw ye. Aw ye na fanigwɛ san k'aw ka maloya bɔ, ani ka ɲadimifura minɛ ne fɛ k'aw yɛrɛ furakɛ waasa aw ka yeli kɛ. 19- Minw koo ka di ne ye, ne be olu ladi k'u kolo. Ayiwa, aw ye jija, ka nimisa ka faran aw ka kojugu la. 20Ne lɔnin be aw ka daaw la ka daa kɔkɔ. Ni min ye n kaan mɛn ka daa yɛlɛ, ne be don o tigi fɛ, an be dumuni kɛ ɲɔgɔn fɛ. 21Ni min ye see sɔrɔ, o tigi bena sigi ni ne ye n ka masaya la, i n'a fɔ ne ye see sɔrɔ ka sigi ni n Faa ye a ka masaya la cogo min na.\n22Nii Senuman be min fɔra Krista ka jama ye, ni min b'a fɛ ka faamuli kɛ o la, o tigi k'a tulo malɔ a fɛ ka ɲa.»


Kok 11 AKKDC08 - Jama wilila ka to ka ŋunuŋunu Masaba - Bible Search\nKok 10 Kok 12\nTasuma min bɔra Masaba fɛ\n1Jama wilila ka to ka ŋunuŋunu Masaba tulo kɔrɔ u ka sigɛn kosɔn. Masaba y'o mɛn tuma min na, a dimina. Tasuma bɔr'a fɛ ka jigi u cɛma k'u ka sigiyɔrɔ faan dɔ jɛni. 2Jama kasira Musa kɔ, a ye Masaba daali, tasuma fagara. 3O la, u y'o yɔrɔ tɔgɔ la ko Tabera,b bari tasuma tun bɔra Masaba fɛ ka jigi u cɛma.\nMasaba be sogo di jama ma\n4Siya wɛrɛ minw tun be Isirayɛlidenw cɛma, miɲɛtɔya gwanna olu la kosɔbɛ. Isirayɛlidenw yɛrɛ fana y'a daminɛ ka kasi tugu k'a fɔ ko: «Jɔn bena sogo d'an ma an b'a ɲimi? 5An tun be jigɛ min ɲimi gwansan Ezipiti jamana na, an hakili b'o la, ani kɔnkɔnburuw, ni melɔnw, ni puwarow, ni jaba, ani layi. 6Sisan an daa bɛɛ cɛnnin lo, an te foyi yera fɔɔ maanɛ dɔrɔn!»\n7- Maanɛ tun be i n'a fɔ suman dɔ kisɛ, a tun gwɛnin lo. 8Jama tun be yaala k'o cɛ, ka sɔrɔ k'a sin wugu kan, walima k'a susu kolon kɔnɔ, k'a tobi daga kɔnɔ, walima k'a kɛ ŋɔmi ye. A tun ka di i n'a fɔ tulu ye ŋɔmi min labɔ. 9- Ni komiji yɛlɛla jama ka sigiyɔrɔ la sufɛ tuma min na, maanɛ fana be jigi.\n10Musa ye jama kasikan mɛn u ka gwasow la k'u kelen kelen bɛɛ to u ka fanibuguw daa la. Masaba dimina kosɔbɛ, Musa hakili ɲagamina. 11A y'a fɔ Masaba ye ko: «Mun na e b'i ka baarakɛla tɔɔrɔ? Ne ye mun kɛ fɔɔ ne koo goyara i ye, i ye mɔgɔ nunu bɛɛ ka doni la ne kan? 12Ne le ye mɔgɔ nunu bɛɛ kɔnɔ ta wa? Ne le y'u wolo wa? N'i b'a fɔ ne ye ko ne k'u ta i n'a fɔ deen minɛbaga be deen ta cogo min na wa? I ye layidugwɛlɛn ta an bɛmaw ye jamana min koo la ko i bena o d'u ma, i ko ne ka taga n'u ye o yɔrɔ la wa? 13Ne be se ka sogo sɔrɔ min k'a di mɔgɔ nunu bɛɛ ma? U be to ka kasi ne kɔrɔ ko ne ka sogo d'u ma u k'a ɲimi. 14Ne kelen te se u bɛɛ kɔrɔ, o doni ka gwili ne ma. 15San'i k'o bɛɛ la ne kan, ni ne koo diyara i ye, i ka ne faga janko ne kana sɛgɛn tugu.»\n16Masaba y'a fɔ Musa ye ko: «I be Isirayɛli cɛkɔrɔba minw lɔn, ko u ye jama ɲamɔgɔw ye, mɔgɔw be minw jati, i ka olu mɔgɔ bi wolonwula woloma k'u lajɛn ne ɲakɔrɔ. E ni olu ka na lɔ ɲɔgɔn fɛ Ɲɔgɔnkunbɛn fanibugu daa la. 17Ne bena jigi ka kuma i fɛ o yɔrɔ la. See min b'i fɛ, ne bena o ɲɔgɔn di u ma. U bena i dɛmɛ ka mɔgɔ nunu ka doni ta, janko i kana o ta i kelen. 18A fɔ jama ye ko: ‹Aw k'aw yɛrɛ labɛn yanni sini ka Masaba kunbɛn, aw bena sogo ɲimi. Bari Masaba ye aw kasikan mɛn, tuma min na aw tun ko jɔn bena sogo di aw ma, aw k'a ɲimi. Ko aw tun be hɛrɛ la Ezipiti jamana na. O la, Masaba bena sogo di aw ma, aw ben'a ɲimi. 19Aw ben'a ɲimi, tile kelen koo tɛ, tile fila koo tɛ, tile duuru koo tɛ, tile tan koo tɛ, tile mugan fana koo tɛ. 20Aw ben'a ɲimi fɔɔ kalo kelen kuturu, fɔɔ a kasa be bɔ aw nuun la, fɔɔ a bena fɔɔnɔ nigɛ don aw la bari Masaba min be aw cɛma, aw banna ale la ka kasi a ɲakɔrɔ ko mun na aw bɔra Ezipiti.› »\n21Musa ko: «Ne be mɔgɔ minw cɛma, olu ye cɛɛ waa kɛmɛ wɔɔrɔ (600 000) le ye. E ko i bena sogo d'u ma, ko u ben'a ɲimi fɔɔ kalo kelen kuturu! 22Hali n'an ye an ka begɛnw bɛɛ faga u ye, o bena u bɔ wa? Walima ni mɔgɔ tun sera ka kɔgɔji kɔnɔ jigɛw bɛɛ minɛ, o bena u bɔ wa?»\n23Masaba ye Musa jaabi ko: «Yala, see te ne ye wa? Sisan i ben'a ye, ne ye min fɔ, n'a bena kɛ, walima n'a tena kɛ.»\n24Musa bɔra yen ka taga Masaba ka kuma fɔ jama ye. A ye cɛkɔrɔba bi wolonwula lajɛn ka bɔ jama cɛma, ka na u lɔ ka fanibugu lamini. 25O kɔ, Masaba jigira sankaba la ka kuma a fɛ. See min tun be Musa fɛ, Masaba y'o ɲɔgɔn di cɛkɔrɔba bi wolonwula nunu ma. Ala ka Nii jigira u kan tuma min na dɔrɔn, u ye kiraya kɛ, nga o kɔ, u ma o kɛ tugu.\n26Cɛɛ fila tun tora jama ka sigiyɔrɔ la, kelen tɔgɔ ko Ɛlidadi, kelen tɔgɔ ko Medadi. Olu niin tun be cɛkɔrɔba nunu na, nga u ma taga fanibugu daa la. O n'a ta bɛɛ, Ala Nii jigira u kan fana, u ye kiraya kɛ k'u to jama ka sigiyɔrɔ la. 27Kanbelen dɔ bolila ka ta'a fɔ Musa ye ko: «Ɛlidadi ni Medadi be kiraya kɛra jama ka sigiyɔrɔ la.»\n28Nun dencɛ Zozuwe, min tun ye Musa dɛmɛbaga ye kabini a denmisɛnman, ale ye kuma ta k'a fɔ ko: «Ne matigi Musa, a fɔ ko u k'o dabila!»\n29Musa y'a jaabi ko: «Keliya b'i la ne kosɔn wa? Ala m'a kɛra, Masaba ka mɔgɔw bɛɛ ka kɛ kiraw ye, Masaba k'a ka Nii don u bɛɛ la!» 30O kɔ, Musa ni Isirayɛli cɛkɔrɔbaw bɔra yen ka kɔsegi jama ka sigiyɔrɔ la.\nAla be kɔnɔw ci\n31Masaba y'a kɛ fɔɲɔba wilila ka bɔ kɔgɔji faan fɛ, ka na ni tukɔnɔwɔlɔnw ye. U nana benben ka jama ka sigiyɔrɔ lamini faan bɛɛ la fɔɔ ka taga se mɔgɔ ka tile kelen taama jaɲa ma. U lalanin ɲɔgɔn kan wilila ka se mɛtɛrɛ kelen ɲɔgɔn ma. 32Jama wilila ka taga tukɔnɔwɔlɔn nunu cɛ o tile bɛɛ kɔnɔ, ani o suu bɛɛ kɔnɔ, ani o dugusagwɛ fana, ka suu ko a la tugu. Mɔgɔ min ka sɔrɔta ma se sinsin ɲaa bi wɔɔrɔ ɲɔgɔn ma, o tigi tun te yen. U y'u lala k'u ka sigiyɔrɔ lamini faan bɛɛ. 33Nga ka sogo nin to u daa la, sanni u ka se k'a ɲimi, Masaba dimina u kɔrɔ kosɔbɛ, a ye banajugu bila u la. 34O la, u y'o yɔrɔ tɔgɔ la ko Wasabaliya kaburu, bari miɲɛtɔya tun gwanna mɔgɔ minw na, u ye olu suuw don yen.\n35Jama wilila ka bɔ Wasabaliya kaburu yɔrɔ la ka taga sigi Aserɔti.


Bibulu ka maanaw: Cɛɛ fɔlɔ ni muso fɔlɔ - Jehova Seerew ka ɛntɛrɛnɛti yɔrɔ daganin\nA KALAN KAAN NIN NA Acoli Afrikaans Albanais Allemand Anglais Arabe Arménien Arménien (occidental) Assamais Ateso Aymara Azéri Azéri (cyrillique) Bambara Baoulé Bas allemend Bichlamar Bicol Birman Bulgare Catalan Cebuano Chichewa Chin haka Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Cinyanja Coréen Creole de Maurice Creole seychelles Croate Créole haïtien Dangme Danois Drehu Efik Espagnole Estonien Ewé Finnois Français Féroïen Ga Gallois Garifuna Georgien Goun Grec Groelandais Guarani Guna Haoussa Herero Hiligaynon Hindi Hiri Motu Hmong blanc Hongrois Hébreu Igbo Iloko Indonésien Islandais Isoko Italien Japonais Jula Kabardino-Tcherkess Kabye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kissi Kongo Krio Kwangali Kwanyama Lamba Langue des Signes Américaine Langue des signes argentine Langue des signes australienne Langue des signes britannique Langue des signes costaricienne Langue des signes espagnole Langue des signes estonienne Langue des signes finnoise Langue des signes française Langue des signes hongroise Langue des signes japonaise Langue des signes mexicaine Langue des signes nicaraguayenne Langue des signes néerlandaise Langue des signes paraguayenne Langue des signes philippine Langue des signes russe Langue des signes tcheque Langue des signes vénézuélienne Langue des signes équatorienne Lao Letton Lhukonzo Lingala Lituanien Luganda Lugbara Luo Luvale Macédonien Makua Malagach Malay Malayalam Maltais Mam Mambwé-Lungu Mapudungun Marathi Maya Mazatec de Huautla Mende Miskito Mixe Mixtèque (Guerrero) Mizo Mongol Moore Nahuatl (Nord de Puebla) Nahuatl (guerrero) Ndonga Ndébélé Ngabere Niue Norvégien Nuer Nyaneka Nyungwe Nzema Néerlandais Népali Oromo Ossete Otomi (vallee du mezquital) Ouïghour (arabe) Papiamento (curaçao) Persan Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Quiché Rarotongan Romain Runyankore Russe Rutooro Samoan Sango Sena Sepedi Serbe Sesotho du Lesotho Shona Sidama Singhalais Slovaque Slovène Sranan tongo Suédois Swahili Swati Tagalog Tajiki Tankarana Tarascan Tatar Tcheque Thaï Tiv Tlapanec Tojolabal Tok pisin Tongien Totonaque Tshwa Tsonga Tswana Turc Turkmene (cyrillique) Twi Tzeltal Tzotzil Télougou Tétoum Dili Ukrainien Umbundu Venda Vezo Vietnamien Wallis Waray-Waray Wayuunaiki Wolaitsa Wolof Xhosa Yoruba Zapotec (de l'isthme) Zapotec (lachiguiri) Zoulou langue des signes colombienne tamoul tchouvache\nI ƝƐƐ be mun lo la sisan jaa nin kan? Mɔgɔw lo be yen. Cɛɛ fɔlɔ ni muso fɔlɔ lo. Jɔn lo ye u dan? Ala lo. Yala i be Ala tɔgɔ lɔn wa? A tɔgɔ ko Jehova. Cɛɛ nin tɔgɔ ko Adama, a muso tɔgɔ ko Awa.\nA filɛ Jehova Ala ye Adama dan cogo min na. A ye dugukolo buguri dɔ ta ka cɛɛ farisogo dafalen dilan. O kɔ, Ala y’a dafiɲɛ fiyɛ a nunwow la, ani Adama kɛra ɲɛnamaya la.\nJehova ye baara di Adama ma. A y’a fɔ a ye ko a ka tɔgɔ di bɛgɛn sifaw bɛɛ ma. N’a sɔrɔ Adama tun ye bɛgɛnw kɔlɔsi wagati jan kɔnɔ ka sɔrɔ ka tɔgɔ bɛnnen di u bɛɛ kelen-kelen ma. K’a to Adama be bɛgɛnw tɔgɔ lara, a ye koo dɔ kɔrɔsi. I y’a lɔn koo min lo wa?\nA y’a kɔrɔsi ko bɛgɛnw bɛɛ tun be fila fila, cɛɛ ni muso. O cogo la sama facɛmanw ni bamusomanw tun be yen ani jara facɛmanw ni bamusomanw fana tun be yen. Nka, ale Adama tun b’a kelen na. O kama, Jehova ye sinɔgɔba bila Adama la ani a y’a galagakolo dɔ bɔ. Jehova ye o galagakolo kɛ muso ye k’a di Adama ma k’a kɛ a muso ye.\nSisan, Adama ninsɔn diyara kosɔbɛ! Ani i ka miiri k’a filɛ Awa ninsɔn diyara cogo min na k’a yɛrɛ sɔrɔ nin nankɔtu cɛɲumanba ɲɔgɔn kɔnɔ! Sisan, u tun be se ka deenw sɔrɔ ani ka ɲɛnamaya kɛ hɛɛrɛ la ɲɔgɔn fɛ.\nJehova tun b’a fɛ ko Adama ni Awa ka ɲɛnamaya kɛ kudayi. A tun b’a fɛ u ka dugukolo kuru bɛɛ kɛ yɔrɔ ɲuman ye i ko Edɛn nankɔtu. Adama ni Awa tun mana miiri o baara koo la, u ninsɔn tun be diya kosɔbɛ! Yala a tun bena diya i ye ka baara kɛ walisa dugukolo ka kɛ nankɔtu cɛɲumanba ye wa? Nka, Adama ni Awa ka hɛɛrɛ ma mɛɛn. An k’a filɛ koo min kɛra.\nZɛnɛzi 1:26-31; 2:7-25; Zaburuw 83:19, Bible Senuman 1961.\nFaranfasi juman be yen maana 3nan ni maana 2nan ka jaaw cɛ?\nJɔn lo ye cɛɛ fɔlɔ dan, ani o cɛɛ tɔgɔ tun ko di?\nAla ye baara juman di Adama ma?\nMun na Ala ye sinɔgɔba bila Adama la?\nAdama ni Awa tun be se ka ɲɛnamaya kɛ fɔɔ wagati juman, ani Jehova tun ye baara juman kalifa u ma?\nZaburuw 83:19 kalan (Bible Senuman 1961).\nAla tɔgɔ ko di, ani ale kelenpe be ni lɔyɔrɔ juman ye dugukolo kun na? (Zer. 16:21; Dan. 4:14)\nZɛnɛzi 1:26-31 kalan.\nLoon wɔɔrɔnan na, Ala ye mun lo dan k’a ka danni baara kuncɛ, ani danfaran juman tun be o danfɛn ni bɛgɛnw cɛ? (Zɛnɛzi 1:26)\nJehova ye mun lo di mɔgɔw ni bɛgɛnw fana ma? (Zɛnɛzi 1:30)\nZɛnɛzi 2:7-25 kalan.\nAdama tun ka kan ka mun lo kɛ ka sɔrɔ ka tɔgɔ la bɛgɛnw ni kongosogow la? (Zɛnɛzi 2:19)\nCogo juman na Zɛnɛzi 2:24 b’an dɛmɛ ka Jehova ka miiriya faamu furu ni farali ni furusa koo la? (Mat. 19:4-6, 9)